title: Σύσταση του Συμβουλίου, της 11ης Ιουλίου 2017, σχετικά με το εθνικό πρόγραμμα μεταρρυθμίσεων της Κύπρου για το 2017 και τη διατύπωση γνώμης του Συμβουλίου σχετικά με το πρόγραμμα σταθερότητας της Κύπρου για το 2017

text:
               9.8.2017

               EL

               Επίσημη Εφημερίδα της Ευρωπαϊκής Ένωσης

               C 261/53

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 11ης Ιουλίου 2017
   σχετικά με το εθνικό πρόγραμμα μεταρρυθμίσεων της Κύπρου για το 2017 και τη διατύπωση γνώμης του Συμβουλίου σχετικά με το πρόγραμμα σταθερότητας της Κύπρου για το 2017
   (2017/C 261/12)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 16 Νοεμβρίου 2016 η Επιτροπή εξέδωσε την Ετήσια Επισκόπηση της Ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2017 για τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 9-10 Μαρτίου 2017. Στις 16 Νοεμβρίου 2016, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης, στην οποία η Κύπρος συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ. Η σύσταση αυτή εγκρίθηκε από το Ευρωπαϊκό Συμβούλιο στις 9-10 Μαρτίου 2017. Στις 21 Μαρτίου 2017 το Συμβούλιο εξέδωσε τη σύσταση για την οικονομική πολιτική της ζώνης του ευρώ («σύσταση για τη ζώνη του ευρώ») (3).

               (2)

               Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, η Κύπρος θα πρέπει να διασφαλίσει την πλήρη και έγκαιρη εφαρμογή της σύστασης για τη ζώνη του ευρώ, όπως αντικατοπτρίζεται στις κατωτέρω συστάσεις 1 έως 5.

               (3)

               Η έκθεση χώρας του 2017 για την Κύπρο δημοσιεύτηκε στις 22 Φεβρουαρίου 2017. Στην έκθεση αξιολογήθηκε η πρόοδος της Κύπρου όσον αφορά την εφαρμογή των συστάσεων ανά χώρα που εκδόθηκαν από το Συμβούλιο στις 12 Ιουλίου 2016, η συνέχεια που δόθηκε στις συστάσεις ανά χώρα που είχαν εκδοθεί κατά τα προηγούμενα έτη και η πρόοδος της Κύπρου ως προς την επίτευξη των εθνικών στόχων στο πλαίσιο της στρατηγικής «Ευρώπη 2020». Επιπλέον, η έκθεση περιλάμβανε εμπεριστατωμένη επισκόπηση δυνάμει του άρθρου 5 του κανονισμού (ΕΕ) αριθ. 1176/2011, τα αποτελέσματα της οποίας δημοσιεύτηκαν επίσης στις 22 Φεβρουαρίου 2017. Από την ανάλυσή της, η Επιτροπή κατέληξε στο συμπέρασμα ότι η Κύπρος εμφανίζει υπερβολικές μακροοικονομικές ανισορροπίες. Ειδικότερα, είναι σημαντικό να αντιμετωπίσει τη μεγάλη σώρευση ανισορροπιών με τη μορφή υπερβολικού ιδιωτικού, δημόσιου και εξωτερικού χρέους και το υψηλό επίπεδο των μη εξυπηρετούμενων δανείων.

               (4)

               Στις 27 Απριλίου 2017 η Κύπρος υπέβαλε το πρόγραμμα σταθερότητας για το 2017 και στις 28 Απριλίου 2017 το εθνικό πρόγραμμα μεταρρυθμίσεων για το 2017. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως. Το εθνικό πρόγραμμα μεταρρυθμίσεων της Κύπρου περιλαμβάνει τόσο βραχυπρόθεσμες όσο και μεσοπρόθεσμες δεσμεύσεις. Ειδικότερα, περιλαμβάνει μέτρα για τη μείωση του χρέους του ιδιωτικού τομέα, τη βελτίωση του επιχειρηματικού περιβάλλοντος, τη διευκόλυνση της πρόσβασης σε χρηματοδότηση και την αναμόρφωση του τομέα της ιατροφαρμακευτικής περίθαλψης, ενώ δεσμεύεται για μεταρρυθμίσεις του δημόσιου τομέα και του δικαστικού συστήματος. Το εθνικό πρόγραμμα μεταρρυθμίσεων διαλαμβάνει επίσης τις προκλήσεις που προσδιορίζονται στην έκθεση χώρας του 2017 και στη σύσταση για τη ζώνη του ευρώ, μεταξύ των οποίων και την ανάγκη για επανεκκίνηση των επενδύσεων και διασφάλιση της βιωσιμότητας των δημόσιων οικονομικών. Αν υλοποιηθούν πλήρως εντός των προβλεπόμενων χρονοδιαγραμμάτων, τα εν λόγω μέτρα θα συμβάλουν στην αντιμετώπιση των μακροοικονομικών ανισορροπιών της Κύπρου και στην εφαρμογή των συστάσεων ανά χώρα. Βάσει της αξιολόγησης των δεσμεύσεων πολιτικής που έχει αναλάβει η Κύπρος, η Επιτροπή επιβεβαιώνει την προηγούμενη εκτίμησή της ότι στο παρόν στάδιο δεν απαιτούνται περαιτέρω ενέργειες στο πλαίσιο της διαδικασίας μακροοικονομικών ανισορροπιών του κανονισμού (ΕΕ) αριθ. 1176/2011 και του κανονισμού (ΕΕ) αριθ. 1174/2011 του Ευρωπαϊκού Κοινοβουλίου και του Συμβουλίου (4). Η εφαρμογή του προγράμματος μεταρρυθμίσεων πολιτικής θα παρακολουθείται εκ του σύνεγγυς με ειδική παρακολούθηση.

               (5)

               Οι σχετικές συστάσεις ανά χώρα ελήφθησαν υπόψη στον προγραμματισμό των Ευρωπαϊκών Διαρθρωτικών και Επενδυτικών Ταμείων (ΕΔΕΤ) για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (5), όταν είναι αναγκαίο για τη στήριξη της εφαρμογής των σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις στην οικεία συμφωνία εταιρικής σχέσης και στα σχετικά προγράμματα. Η Επιτροπή έχει παράσχει περαιτέρω λεπτομέρειες σχετικά με το πώς θα μπορούσε να κάνει χρήση της διάταξης αυτής σε κατευθυντήριες γραμμές για την εφαρμογή των μέτρων που συνδέουν την αποτελεσματικότητα των ΕΔΕΤ με την υγιή οικονομική διακυβέρνηση.

               (6)

               Η Κύπρος επί του παρόντος υπάγεται στο προληπτικό σκέλος του Συμφώνου Σταθερότητας και Ανάπτυξης και υπόκειται στον κανόνα για το χρέος. Στο πρόγραμμα σταθερότητας του 2017, η κυβέρνηση σχεδιάζει πλεόνασμα του προϋπολογισμού σε ονομαστικούς όρους κατά την περίοδο 2016-2020 (ονομαστικό πλεόνασμα ίσο με 0,4 % περίπου του ΑΕΠ κατά την περίοδο που καλύπτει το πρόγραμμα). Ο μεσοπρόθεσμος δημοσιονομικός στόχος, με τη μορφή ισοσκελισμένης δημοσιονομικής θέσης σε διαρθρωτικούς όρους, έχει προγραμματιστεί να επιτευχθεί το 2017. Το εκ νέου υπολογισθέν (6) διαρθρωτικό ισοζύγιο προβλέπεται ότι θα απομακρύνεται σταθερά από τον μεσοπρόθεσμο στόχο κατά τα επόμενα έτη, γεγονός που δεν συνάδει με τις απαιτήσεις του προληπτικού σκέλους του Συμφώνου Σταθερότητας και Ανάπτυξης. Ο λόγος δημόσιου χρέους προς το ΑΕΠ εκτιμάται ότι έλαβε μέγιστη τιμή 107,8 % το 2016 και ότι θα μειωθεί σε 99,7 % το 2018 και περαιτέρω σε 88,8 % έως το 2020. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι ευλογοφανές. Οι κίνδυνοι που συνδέονται με τις μακροοικονομικές παραδοχές που παρουσιάζονται στο πρόγραμμα σταθερότητας αφορούν το ενδεχόμενο αρνητικών εξελίξεων, συνδέονται δε κυρίως με το μεγάλο απόθεμα μη εξυπηρετούμενων δανείων και την ενδεχόμενη επιδείνωση του εξωτερικού περιβάλλοντος.

               (7)

               Στις 12 Ιουλίου 2016, μετά τη διόρθωση του υπερβολικού ελλείμματος, το Συμβούλιο συνέστησε στην Κύπρο να τηρήσει τον μεσοπρόθεσμο δημοσιονομικό στόχο το 2016 και το 2017. Με βάση τις εαρινές προβλέψεις της Επιτροπής του 2017, η Κύπρος συμμορφώνεται με την απαίτηση αυτή το 2017, μετά από συνολική αξιολόγηση. Για το 2018 συνιστάται στην Κύπρο να διατηρήσει τον μεσοπρόθεσμο δημοσιονομικό στόχο. Με βάση τις εαρινές προβλέψεις του 2017 της Επιτροπής, αυτό συνεπάγεται μέγιστο ονομαστικό ρυθμό αύξησης των καθαρών πρωτογενών δημόσιων δαπανών (7) ύψους 0,3 %, ποσοστό που αντιστοιχεί σε διαρθρωτική προσαρμογή της τάξης του 0,2 % του ΑΕΠ. Σε περίπτωση μη αλλαγής των πολιτικών, υπάρχει κίνδυνος κάποιας απόκλισης της Κύπρου από την απαίτηση αυτή το 2018, μετά από συνολική αξιολόγηση. Η Κύπρος προβλέπεται να συμμορφωθεί με τον κανόνα για το χρέος το 2017 και το 2018. Γενικά, το Συμβούλιο είναι της γνώμης ότι η Κύπρος πρέπει να είναι έτοιμη να λάβει περαιτέρω μέτρα για να εξασφαλιστεί η συμμόρφωση το 2018.

               (8)

               Το δημόσιο χρέος είναι σε καθοδική πορεία αλλά η βιωσιμότητά του εξακολουθεί να υπόκειται σε κινδύνους. Μια σειρά πρόσφατων δημοσιονομικών μέτρων, καθώς και οι καθυστερήσεις στην εφαρμογή βασικών διαρθρωτικών μεταρρυθμίσεων αναμένεται να οδηγήσουν σε επιδείνωση του διαρθρωτικού ισοζυγίου και προκαλούν κίνδυνο περιορισμού των δυνατοτήτων για δημόσιες επενδύσεις που ενισχύουν την ανάπτυξη.

               (9)

               Ο δημόσιος τομέας της Κύπρου παρουσιάζει ένα μισθολογικό κόστος που είναι ένα από τα υψηλότερα (ως ποσοστό του ΑΕΠ) στη ζώνη του ευρώ και εξακολουθεί να χαρακτηρίζεται από αναποτελεσματικότητα. Στο πλαίσιο του προγράμματος μακροοικονομικής προσαρμογής, σχεδιάστηκε και συμφωνήθηκε με τους κοινωνικούς εταίρους μια σειρά μεταρρυθμίσεων με στόχο την αντιμετώπιση του ζητήματος αυτού. Μεταξύ αυτών περιλαμβάνονται η καθιέρωση ενός δεσμευτικού μόνιμου μηχανισμού για τη συγκράτηση της αύξησης των μισθών των δημοσίων υπαλλήλων και μια συνολική μεταρρύθμιση της δημόσιας διοίκησης. Ωστόσο, με την εξαίρεση του προσφάτως εγκριθέντος νόμου για τη μεταρρύθμιση της κινητικότητας των δημοσίων υπαλλήλων, η έγκριση των εν λόγω νομοθετικών μεταρρυθμίσεων αντιμετωπίζει εμπόδια, ιδίως μετά την καταψήφισή τους από τη Βουλή των Αντιπροσώπων τον Δεκέμβριο του 2016. Ενόσω εκκρεμεί η έγκρισή του με δεσμευτική μορφή, ο μηχανισμός συγκράτησης της αύξησης των μισθών του δημόσιου τομέα εφαρμόζεται βάσει συλλογικών συμβάσεων εργασίας και ισχύει έως το 2018.

               (10)

               Έχουν αναληφθεί ορισμένες μεταρρυθμίσεις για την καταπολέμηση της διαφθοράς. Στις πρόσφατες εξελίξεις συγκαταλέγονται οι μεταρρυθμίσεις για την ενίσχυση του επαγγελματικού χαρακτήρα των δημόσιων προμηθειών σε τοπικό επίπεδο και ο νόμος του Δεκεμβρίου 2015 για τη χρηματοδότηση των πολιτικών κομμάτων. Η συνταγματική τροποποίηση που επιτρέπει τη δημοσιοποίηση των περιουσιακών στοιχείων των δημοσίων λειτουργών εγκρίθηκε το 2016. Ωστόσο, ο συντονιστικός φορέας κατά της διαφθοράς δεν είναι επαρκώς στελεχωμένος, ενώ οι αδυναμίες του πειθαρχικού καθεστώτος των δημοσίων υπαλλήλων δεν έχουν ακόμη αντιμετωπιστεί.

               (11)

               Η Κύπρος έχει λάβει μέτρα για να ενισχύσει το δικαστικό της σύστημα, αλλά αντιμετωπίζει ακόμα σοβαρές προκλήσεις όσον αφορά την αποτελεσματικότητά του. Οι αναποτελεσματικές δικαστικές διαδικασίες και το περιορισμένο δυναμικό προκαλούν σημαντικές καθυστερήσεις στη διεκπεραίωση δικαστικών υποθέσεων. Αυτό με τη σειρά του υπονομεύει το επιχειρηματικό περιβάλλον και ιδίως τη λειτουργία των νέων πλαισίων εκποιήσεων και αφερεγγυότητας. Τα εν λόγω πλαίσια καθιερώθηκαν για να συμβάλουν στη μείωση του μη βιώσιμου ιδιωτικού χρέους, μέσω της παροχής κινήτρων στις τράπεζες και τους οφειλέτες να συμφωνήσουν σε λύσεις αναδιάρθρωσης. Ωστόσο, η αποτελεσματικότητα των εν λόγω εργαλείων παραβλάπτεται από διάφορους παράγοντες, μεταξύ των οποίων οι προαναφερόμενες ανεπάρκειες του δικαστικού συστήματος, η ισχνή διοικητική ικανότητα και το χαμηλό επίπεδο γνώσης των διαδικασιών από τους οφειλέτες. Εξακολουθούν επίσης να υπάρχουν σημαντικές εκκρεμότητες και καθυστερήσεις όσον αφορά την έκδοση και τη μεταβίβαση τίτλων ιδιοκτησίας. Οι παράγοντες αυτοί συντελούν στην υπονόμευση των προσπαθειών μείωσης του χρέους και επιδρούν αρνητικά στην ανάκαμψη της αγοράς κατοικιών.

               (12)

               Το επίπεδο των μη εξυπηρετούμενων δανείων μειώνεται αλλά παραμένει πολύ υψηλό, γεγονός που παρεμποδίζει τη λειτουργία του τραπεζικού τομέα και επηρεάζει την παροχή πιστώσεων στην πραγματική οικονομία. Οι τράπεζες εμφανίζουν χαμηλές επιδόσεις σε σχέση με τους στόχους αναδιάρθρωσης των δανείων που έχουν συμφωνηθεί με την Κεντρική Τράπεζα της Κύπρου, γεγονός που καταδεικνύει την ανάγκη να διευρυνθεί το σύστημα στοχοθέτησης και να καταστεί πιο αποτελεσματικό και δεσμευτικό, ιδίως με τον καθορισμό φιλόδοξων στόχων για τη μείωση των μη εξυπηρετούμενων δανείων, σύμφωνα με τις στρατηγικές των τραπεζών για τη μείωση των μη εξυπηρετούμενων δανείων. Τα ποσοστά εκ νέου αθέτησης παραμένουν υψηλά, γεγονός το οποίο φανερώνει δυνητικές ελλείψεις σε λύσεις αναδιάρθρωσης των δανείων. Τα επίπεδα των προβλέψεων για κινδύνους αυξήθηκαν, αλλά παραμένουν κάτω από τον μέσο όρο της ζώνης του ευρώ, υπογραμμίζοντας την ανάγκη να διασφαλιστεί ότι οι αποτιμήσεις των εξασφαλίσεων είναι αξιόπιστες και υποστηρίζουν τη δημιουργία κατάλληλων προβλέψεων έναντι των κινδύνων. Η έλλειψη δευτερογενούς αγοράς για δάνεια και ενός πλαισίου για τιτλοποιήσεις δανείων περιορίζει τις δυνατότητες για επιτάχυνση της απομόχλευσης και απομάκρυνση των μη εξυπηρετούμενων δανείων από τους ισολογισμούς των τραπεζών, γεγονός που απαιτεί πρόσθετες ρυθμιστικές και νομοθετικές δράσεις για τη συμπλήρωση των αναγκαίων εργαλείων προς διευκόλυνση της διαχείρισης των ισολογισμών των τραπεζών. Επιπλέον, η διακυβέρνηση και η διοικητική ικανότητα της εποπτείας των ασφαλιστικών και συνταξιοδοτικών ταμείων παραμένουν ανεπαρκείς, γεγονός που εγκυμονεί κινδύνους για τη χρηματοπιστωτική σταθερότητα.

               (13)

               Η οικονομική ανάκαμψη της Κύπρου συνεχίζεται. Ωστόσο, η δυνητική ανάπτυξη παραμένει ασθενής, λόγω της περιορισμένης εφαρμογής των διαρθρωτικών μεταρρυθμίσεων, των εμποδίων στις επενδύσεις και των αδυναμιών του επιχειρηματικού περιβάλλοντος. Οι πρωτοβουλίες για την τόνωση της ανάπτυξης που παρουσιάστηκαν στο σχέδιο δράσης για την ανάπτυξη υλοποιούνται, αν και με μάλλον αργούς ρυθμούς. Η νομοθετική πρόταση για την προσέλκυση και τη διευκόλυνση στρατηγικών επενδύσεων βρίσκεται ακόμη στο στάδιο του σχεδίου. Η κυβέρνηση καταβάλλει προσπάθειες για τη βελτίωση της πρόσβασης των μεσαίων και μικρών επιχειρήσεων σε χρηματοδότηση. Για την επίλυση αυτού του πιεστικού ζητήματος, έχουν δρομολογηθεί ορισμένες νέες στοχοθετημένες πρωτοβουλίες, όπως αναφέρεται στο εθνικό πρόγραμμα μεταρρυθμίσεων. Ωστόσο, οι περισσότερες από αυτές τις νέες πρωτοβουλίες για πρόσβαση σε χρηματοδότηση εξακολουθούν να βρίσκονται σε πρώιμο στάδιο. Οι προσπάθειες ιδιωτικοποίησης με στόχο την προσέλκυση ξένων επενδύσεων για την ενίσχυση της παραγωγικότητας συναντούν πολιτικές αντιστάσεις και προχωρούν αργά. Η μεταρρύθμιση του ενεργειακού τομέα μπορεί επίσης να δώσει σημαντική ώθηση στην ανταγωνιστικότητα, αλλά σημειώθηκαν καθυστερήσεις στην εφαρμογή της. Αυτές αφορούν ιδίως τον ιδιοκτησιακό διαχωρισμό της Αρχής Ηλεκτρισμού Κύπρου και τη δημιουργία της νέας αγοράς ηλεκτρικής ενέργειας, η οποία εξακολουθεί να εξαρτάται από τη διασφάλιση της ουσιαστικής ανεξαρτησίας του διαχειριστή του συστήματος μεταφοράς.

               (14)

               Η ανεργία μειώνεται αλλά παραμένει υψηλή, ιδίως μεταξύ των νέων και των μακροχρόνια ανέργων. Τα σχέδια για την αύξηση του αριθμού των συμβούλων στις δημόσιες υπηρεσίες απασχόλησης και για τη βελτίωση της εξειδίκευσής τους δεν έχουν ακόμη τεθεί σε εφαρμογή. Επιπλέον, η πρόσληψή τους είναι πιθανό να πραγματοποιηθεί με συμβάσεις προσωρινής απασχόλησης και, ως εκ τούτου, δεν επιλύει το πρόβλημα σε διαρθρωτικούς όρους. Κατά συνέπεια, εξακολουθεί να είναι ανεπαρκής η ικανότητα ανταπόκρισης στις ανάγκες των αναζητούντων εργασία, και ιδίως των ατόμων που αντιμετωπίζουν περισσότερες δυσκολίες ένταξης στην αγορά εργασίας, καθώς και λήψης μέτρων ευαισθητοποίησης του κοινού για την ενεργοποίησή τους. Ο αντίκτυπος των ενεργητικών προγραμμάτων για την αγορά εργασίας και των συστημάτων στήριξης του εισοδήματος εξακολουθεί να είναι μειωμένος λόγω περιορισμένης αξιολόγησης της ποιότητας και επακόλουθων μέτρων.

               (15)

               Η Κύπρος διατηρεί επίπεδο δαπανών στον τομέα της εκπαίδευσης το οποίο είναι υψηλότερο από τον μέσο όρο της Ένωσης. Ωστόσο, τα εκπαιδευτικά αποτελέσματα είναι χαμηλά και μάλιστα έχουν μειωθεί σε σύγκριση με τα προηγούμενα έτη. Σύμφωνα με τα αποτελέσματα του Προγράμματος Διεθνούς Αξιολόγησης Μαθητών του ΟΟΣΑ για το 2015, η Κύπρος κατατάσσεται σε μία από τις χαμηλότερες θέσεις στην Ένωση όσον αφορά το επίπεδο βασικών δεξιοτήτων στα μαθηματικά, τις επιστήμες και την ανάγνωση. Μολονότι τα διορθωτικά μέτρα που ελήφθησαν πρόσφατα, όπως ένα καλύτερο σύστημα διορισμού εκπαιδευτικών και ο εκσυγχρονισμός των σχολικών προγραμμάτων σπουδών, αποτελούν ορισμένα πρώτα βήματα προς τη σωστή κατεύθυνση, η ανάληψη περαιτέρω δράσης για την ολοκλήρωση των προγραμματισμένων μεταρρυθμίσεων, μεταξύ άλλων για την αξιολόγηση των εκπαιδευτικών, θα μπορούσε να συμβάλει σημαντικά στη βελτίωση της κατάστασης.

               (16)

               Η αναντιστοιχία δεξιοτήτων στην αγορά εργασίας παραμένει σε μεγάλο βαθμό ανεπίλυτη, γεγονός που επηρεάζει τις προοπτικές για μακροπρόθεσμη βιώσιμη ανάπτυξη. Τα επίπεδα συμμετοχής στην ανώτερη δευτεροβάθμια επαγγελματική εκπαίδευση και κατάρτιση είναι χαμηλά και η συνάφεια της τριτοβάθμιας εκπαίδευσης με την αγορά εργασίας είναι περιορισμένη, με αποτέλεσμα υψηλό ποσοστό αποφοίτων τριτοβάθμιας εκπαίδευσης να εργάζεται σε επαγγέλματα για τα οποία δεν απαιτείται κατ’ ανάγκη πτυχίο τριτοβάθμιας εκπαίδευσης.

               (17)

               Ο κυπριακός τομέας ιατροφαρμακευτικής περίθαλψης εξακολουθεί να χαρακτηρίζεται από έλλειψη καθολικής κάλυψης και αναποτελεσματικότητα σε διάφορα επίπεδα. Αυτό περιορίζει την πρόσβαση σε επαρκή και αποτελεσματική περίθαλψη. Η νομοθεσία με στόχο τη δημιουργία εθνικού συστήματος υγείας και την παροχή μεγαλύτερης αυτονομίας στα δημόσια νοσοκομεία είναι καίριας σημασίας για να βελτιωθεί η ικανότητα και η οικονομική αποτελεσματικότητα του τομέα της ιατροφαρμακευτικής περίθαλψης, αλλά επί του παρόντος εκκρεμεί η ψήφισή της από τη Βουλή.

               (18)

               Στο πλαίσιο του Ευρωπαϊκού Εξαμήνου του 2017, η Επιτροπή προέβη σε ολοκληρωμένη ανάλυση της οικονομικής πολιτικής της Κύπρου και τη δημοσίευσε στην έκθεση του 2017 για τη χώρα. Επίσης, αξιολόγησε το πρόγραμμα σταθερότητας για το 2017 και το εθνικό πρόγραμμα μεταρρυθμίσεων για το 2017, καθώς και τη συνέχεια που δόθηκε στις συστάσεις που είχαν απευθυνθεί προς την Κύπρο κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Κύπρο, αλλά και τη συμμόρφωσή τους με τους ενωσιακούς κανόνες και κατευθύνσεις, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

               (19)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας για το 2017 και η γνώμη (8) του αποτυπώνεται ιδίως στη σύσταση 1 κατωτέρω.

               (20)

               Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων για το 2017 και το πρόγραμμα σταθερότητας για το 2017. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 4 κατωτέρω,

         ΣΥΝΙΣΤΑ στην Κύπρο να λάβει μέτρα το 2017 και το 2018 προκειμένου:

               (1)

               Να συνεχίσει τη δημοσιονομική της πολιτική σύμφωνα με τις απαιτήσεις του προληπτικού σκέλους του Συμφώνου Σταθερότητας και Ανάπτυξης, κάτι που συνεπάγεται να διατηρήσει τον μεσοπρόθεσμο δημοσιονομικό στόχο της το 2018. Να χρησιμοποιήσει τα έκτακτα έσοδα για να επιταχύνει τη μείωση του λόγου δημόσιου χρέους. Έως τα τέλη του 2017, να εγκρίνει βασικές νομοθετικές μεταρρυθμίσεις με σκοπό τη βελτίωση της αποτελεσματικότητας του δημόσιου τομέα, ιδίως όσον αφορά τη λειτουργία της δημόσιας διοίκησης, τη διακυβέρνηση των κρατικών οντοτήτων και των οργανισμών τοπικής αυτοδιοίκησης.

               (2)

               Να αυξήσει την αποτελεσματικότητα του δικαστικού συστήματος με τον εκσυγχρονισμό της πολιτικής δικονομίας, την εφαρμογή κατάλληλων συστημάτων πληροφοριών και την αύξηση της εξειδίκευσης των δικαστηρίων. Να λάβει πρόσθετα μέτρα για να εξαλείψει τα εμπόδια για την πλήρη εφαρμογή των πλαισίων αφερεγγυότητας και εκποιήσεων και να διασφαλίσει αξιόπιστα και ταχύρρυθμα συστήματα για την έκδοση τίτλων ιδιοκτησίας και τη μεταβίβαση των δικαιωμάτων κυριότητας ακίνητης περιουσίας.

               (3)

               Να επιταχύνει τη μείωση των μη εξυπηρετούμενων δανείων, με τον καθορισμό σχετικών ποιοτικών και χρονικά δεσμευτικών στόχων για τις τράπεζες και με τη διασφάλιση της ακριβούς αποτίμησης των εξασφαλίσεων για τη δημιουργία προβλέψεων. Να δημιουργήσει τις συνθήκες για μια λειτουργική δευτερογενή αγορά για μη εξυπηρετούμενα δάνεια. Να ενοποιήσει και να ενισχύσει την εποπτεία των ασφαλιστικών εταιρειών και των συνταξιοδοτικών ταμείων.

               (4)

               Να επιταχύνει την εφαρμογή του σχεδίου δράσης για την ανάπτυξη, δίνοντας ιδιαίτερη έμφαση στην επίσπευση των στρατηγικών επενδύσεων και στη βελτίωση της πρόσβασης σε χρηματοδότηση και, έως τα τέλη του 2017, να επαναρχίσει την εφαρμογή του προγράμματος ιδιωτικοποιήσεων. Να λάβει αποφασιστικά μέτρα προς τον ιδιοκτησιακό διαχωρισμό της Αρχής Ηλεκτρισμού Κύπρου και ιδίως να προχωρήσει τον λειτουργικό και λογιστικό διαχωρισμό έως το τέλος του 2017.

               (5)

               Να επισπεύσει τις μεταρρυθμίσεις με στόχο την ενίσχυση της ικανότητας των δημόσιων υπηρεσιών απασχόλησης και τη βελτίωση της ποιότητας των αποτελεσμάτων των ενεργητικών πολιτικών για την αγορά εργασίας. Να ολοκληρώσει τη μεταρρύθμιση του εκπαιδευτικού συστήματος, ώστε να βελτιωθούν η συνάφειά του με την αγορά εργασίας και οι επιδόσεις του, συμπεριλαμβανομένης της αξιολόγησης των εκπαιδευτικών. Έως τα τέλη του 2017 να θεσπίσει νομοθεσία για τη μεταρρύθμιση της νοσοκομειακής περίθαλψης και την καθολική κάλυψη της ιατροφαρμακευτικής περίθαλψης.

      Βρυξέλλες, 11 Ιουλίου 2017.

            Για το Συμβούλιο

            Ο Πρόεδρος

         T. TÕNISTE

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  ΕΕ C 92 της 24.3.2017, σ. 1.

      (4)  Κανονισμός (ΕΕ) αριθ. 1174/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με κατασταλτικά μέτρα για τη διόρθωση των υπερβολικών μακροοικονομικών ανισορροπιών στην ευρωζώνη (ΕΕ L 306 της 23.11.2011, σ. 8).

      (5)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

      (6)  Κυκλικά προσαρμοσμένο ισοζύγιο, μη συνυπολογιζομένων έκτακτων και προσωρινών μέτρων, όπως υπολογίσθηκε εκ νέου από την Επιτροπή με τη χρησιμοποίηση της από κοινού συμφωνηθείσας μεθοδολογίας.

      (7)  Οι καθαρές δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα από πλευράς τόσο εσόδων όσο και δαπανών συμψηφίζονται.

      (8)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.


title: Σύσταση του Συμβουλίου, της 12ης Φεβρουαρίου 2008 , για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (έκτου ΕΤΑ) για το οικονομικό έτος 2006

text:
               15.2.2008

               EL

               Επίσημη Εφημερίδα της Ευρωπαϊκής Ένωσης

               L 41/21

      ΣΫΣΤΑΣΗ ΤΟΥ ΣΥΜΒΟΥΛΊΟΥ

   της 12ης Φεβρουαρίου 2008
   για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (έκτου ΕΤΑ) για το οικονομικό έτος 2006
   (2008/115/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την τρίτη σύμβαση ΑΚΕ-ΕΟΚ, που υπεγράφη στο Λομέ στις 8 Δεκεμβρίου 1984 (1),
   την εσωτερική συμφωνία 86/126/ΕΟΚ για τη χρηματοδότηση και τη διαχείριση των ενισχύσεων της Κοινότητας (2), και ιδίως το άρθρο 29 παράγραφος 3,
   τον δημοσιονομικό κανονισμό 86/548/ΕΟΚ, της 11ης Νοεμβρίου 1986, του Έκτου Ευρωπαϊκού Ταμείου Ανάπτυξης (έκτο ΕΤΑ) (3), και ιδίως τα άρθρα 66 έως 73,
   Έχοντας εξετάσει το λογαριασμό διαχείρισης και τον ισολογισμό της λειτουργίας του έκτου ΕΤΑ, ως είχαν στις 31 Δεκεμβρίου 2006, καθώς και την έκθεση του Ελεγκτικού Συνεδρίου για το οικονομικό έτος 2006, που συνοδεύεται από τις απαντήσεις της Επιτροπής (4),
   Εκτιμώντας τα ακόλουθα:

               (1)

               Βάσει του άρθρου 29 παράγραφος 3 της εσωτερικής συμφωνίας, η απαλλαγή από την ευθύνη για τη δημοσιονομική διαχείριση του έκτου ΕΤΑ παρέχεται στην Επιτροπή από το Ευρωπαϊκό Κοινοβούλιο μετά από σύσταση του Συμβουλίου.

               (2)

               Η εκτέλεση των εργασιών του έκτου ΕΤΑ, από την Επιτροπή, κατά το οικονομικό έτος 2006, ήταν στο σύνολό της ικανοποιητική,

         ΣΥΝΙΣΤΑ στο Ευρωπαϊκό Κοινοβούλιο να απαλλάξει την Επιτροπή από την ευθύνη για την εκτέλεση των εργασιών του έκτου ΕΤΑ για το οικονομικό έτος 2006.

      Βρυξέλλες, 12 Φεβρουαρίου 2008.

            Για το Συμβούλιο

            Ο Πρόεδρος

         A. BAJUK

      (1)  ΕΕ L 86 της 31.3.1986, σ. 3.

      (2)  ΕΕ L 86 της 31.3.1986, σ. 210. Συμφωνία όπως τροποποιήθηκε με την απόφαση 86/281/ΕΟΚ (ΕΕ L 178 της 2.7.1986, σ. 13).

      (3)  ΕΕ L 325 της 20.11.1986, σ. 42.

      (4)  ΕΕ C 259 της 31.10.2007, σ. 1.


title: Σύσταση του Συμβουλίου, της 11ης Ιουλίου 2017, σχετικά με το εθνικό πρόγραμμα μεταρρυθμίσεων της Λετονίας για το 2017 και τη διατύπωση γνώμης του Συμβουλίου σχετικά με το πρόγραμμα σταθερότητας της Λετονίας για το 2017

text:
               9.8.2017

               EL

               Επίσημη Εφημερίδα της Ευρωπαϊκής Ένωσης

               C 261/58

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 11ης Ιουλίου 2017
   σχετικά με το εθνικό πρόγραμμα μεταρρυθμίσεων της Λετονίας για το 2017 και τη διατύπωση γνώμης του Συμβουλίου σχετικά με το πρόγραμμα σταθερότητας της Λετονίας για το 2017
   (2017/C 261/13)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 16 Νοεμβρίου 2016 η Επιτροπή εξέδωσε την Ετήσια Επισκόπηση της Ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2017 για τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 9-10 Μαρτίου 2017. Στις 16 Νοεμβρίου 2016, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (2), η Επιτροπή εξέδωσε την έκθεση του μηχανισμού επαγρύπνησης, στην οποία η Λετονία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ. Η σύσταση αυτή εγκρίθηκε από το Ευρωπαϊκό Συμβούλιο στις 9-10 Μαρτίου 2017. Στις 21 Μαρτίου 2017 το Συμβούλιο εξέδωσε τη σύσταση για την οικονομική πολιτική της ζώνης του ευρώ («σύσταση για τη ζώνη του ευρώ») (3).

               (2)

               Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, η Λετονία θα πρέπει να διασφαλίσει την πλήρη και έγκαιρη εφαρμογή της σύστασης για τη ζώνη του ευρώ, όπως αντικατοπτρίζεται στις κατωτέρω συστάσεις 1 έως 2.

               (3)

               Η έκθεση χώρας του 2017 για τη Λετονία δημοσιεύτηκε στις 22 Φεβρουαρίου 2017. Στην έκθεση αξιολογήθηκε η πρόοδος της Λετονίας όσον αφορά την εφαρμογή των συστάσεων ανά χώρα που εκδόθηκαν από το Συμβούλιο στις 12 Ιουλίου 2016, η συνέχεια που δόθηκε στις συστάσεις ανά χώρα που είχαν εκδοθεί κατά τα προηγούμενα έτη και η πρόοδος της Λετονίας ως προς την επίτευξη των εθνικών στόχων στο πλαίσιο της στρατηγικής «Ευρώπη 2020».

               (4)

               Στις 20 Απριλίου 2017 η Λετονία υπέβαλε το εθνικό πρόγραμμα μεταρρυθμίσεων για το 2017 και το πρόγραμμα σταθερότητας για το 2017. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (5)

               Οι σχετικές συστάσεις ανά χώρα ελήφθησαν υπόψη στον προγραμματισμό των Ευρωπαϊκών Διαρθρωτικών και Επενδυτικών Ταμείων (ΕΔΕΤ) για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (4), όταν είναι αναγκαίο για τη στήριξη της εφαρμογής των σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις στην οικεία συμφωνία εταιρικής σχέσης και στα σχετικά προγράμματα. Η Επιτροπή έχει παράσχει περαιτέρω λεπτομέρειες σχετικά με το πώς θα μπορούσε να κάνει χρήση της διάταξης αυτής σε κατευθυντήριες γραμμές για την εφαρμογή των μέτρων που συνδέουν την αποτελεσματικότητα των ΕΔΕΤ με την υγιή οικονομική διακυβέρνηση.

               (6)

               Η Λετονία υπάγεται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Στο πρόγραμμα σταθερότητας του 2017 η κυβέρνηση αναμένει επιδείνωση του ονομαστικού ισοζυγίου από ισοσκελισμένο αποτέλεσμα το 2016 σε έλλειμμα 0,8 % του ΑΕΠ το 2017 και 1,6 % του ΑΕΠ το 2018 αντίστοιχα, ως αποτέλεσμα μιας σημαντικής φορολογικής μεταρρύθμισης, και στη συνέχεια βελτίωση σε έλλειμμα 0,5 % του ΑΕΠ το 2020. Το πρόγραμμα σταθερότητας για το 2017 εκτιμά ότι το διαρθρωτικό ισοζύγιο θα επιδεινωθεί, από 0,2 % του ΑΕΠ το 2016 σε -1,7 % του ΑΕΠ το 2018 και θα φθάσει στο -0,8 % του ΑΕΠ το 2020. Η πορεία αυτή συνάδει με τον μεσοπρόθεσμο δημοσιονομικό στόχο για διαρθρωτικό έλλειμμα 1 % του ΑΕΠ και τις επιτρεπόμενες αποκλίσεις βάσει της μεταρρύθμισης των συντάξεων και της ρήτρας διαρθρωτικών μεταρρυθμίσεων για τον τομέα της ιατροφαρμακευτικής περίθαλψης. Το έλλειμμα στο εκ νέου υπολογισθέν (5) διαρθρωτικό ισοζύγιο εκτιμάται ότι θα αυξηθεί από -1,9 % του ΑΕΠ το 2017 σε -2,3 % του ΑΕΠ το 2018, προτού μειωθεί σε -0,2 % του ΑΕΠ το 2020. Σύμφωνα με το πρόγραμμα σταθερότητας για το 2017, ο δείκτης χρέους της γενικής κυβέρνησης προς το ΑΕΠ αναμένεται να παραμείνει γύρω στο 40 % του ΑΕΠ το 2017. Οι προβλέψεις του προγράμματος για την αύξηση του ΑΕΠ είναι σε γενικές γραμμές σύμφωνες με τις προβλέψεις της Επιτροπής για το 2017, αλλά εμφανίζονται ιδιαίτερα ευνοϊκές για το 2018.

               (7)

               Στις 12 Ιουλίου 2016, το Συμβούλιο συνέστησε στη Λετονία να διασφαλίσει ότι η απόκλιση από τον μεσοπρόθεσμο δημοσιονομικό στόχο το 2017 περιορίζεται στα περιθώρια που συνδέονται με τη συστημική μεταρρύθμιση του συστήματος συνταξιοδότησης και τη μεγάλη διαρθρωτική μεταρρύθμιση στον τομέα της ιατροφαρμακευτικής περίθαλψης. Λαμβάνοντας υπόψη τα περιθώρια αυτά, το διαρθρωτικό ισοζύγιο θα μπορεί να επιδεινωθεί το πολύ κατά 1,0 % του ΑΕΠ το 2017. Με βάση τις εαρινές προβλέψεις της Επιτροπής για το 2017, η Λετονία προβλέπεται ότι θα συμμορφωθεί με την υποχρέωση αυτή το 2017. Το 2018, η Λετονία αναμένεται ότι θα επιτύχει τον μεσοπρόθεσμο δημοσιονομικό στόχο της, λαμβάνοντας υπόψη τα περιθώρια που συνδέονται με την εφαρμογή της μεταρρύθμισης του συνταξιοδοτικού συστήματος που χορηγήθηκαν για το 2016 και αυτά που συνδέονται με τις διαρθρωτικές μεταρρυθμίσεις που χορηγήθηκαν για το 2017, δεδομένου ότι οι προσωρινές αποκλίσεις μεταφέρονται για περίοδο τριών ετών. Με βάση τις εαρινές προβλέψεις της Επιτροπής για το 2017, αυτό συνάδει με μέγιστο ονομαστικό ρυθμό αύξησης των καθαρών πρωτογενών κρατικών δαπανών (6) ύψους 6,0 % το 2018, που αντιστοιχεί σε επιδείνωση του διαρθρωτικού ισοζυγίου κατά 0,3 % του ΑΕΠ. Με αμετάβλητες πολιτικές, η Λετονία θα ενείχε τον κίνδυνο σημαντικής απόκλισης από την υποχρέωση αυτή. Γενικά, το Συμβούλιο έχει την άποψη ότι θα χρειαστούν περαιτέρω μέτρα το 2018 προκειμένου να συμμορφωθεί με τις διατάξεις του Συμφώνου Σταθερότητας και Ανάπτυξης.

               (8)

               Η εισοδηματική ανισότητα στη Λετονία είναι υψηλή. Ο λόγος των εισοδημάτων των πλουσιότερων 20 % εκ των νοικοκυριών προς εκείνα των φτωχότερων 20 % ανερχόταν σε 6,5 το 2015, μεταξύ των υψηλότερων στην Ένωση, αν και το μέγεθος μειώθηκε ελαφρά το 2016. Η διαφορά μεταξύ της εισοδηματικής ανισότητας πριν και μετά τους φόρους και τις κοινωνικές μεταβιβάσεις είναι από τις μικρότερες στην Ένωση. Το φορολογικό σύστημα της Λετονίας είναι λιγότερο προοδευτικό απ’ ό,τι τα συστήματα άλλων κρατών μελών, συμβάλλοντας στην υψηλή ανισότητα και τη φτώχεια των εργαζομένων. Η φορολογική επιβάρυνση για τους χαμηλόμισθους εξακολουθεί να είναι μεταξύ των υψηλότερων στην Ένωση, ενώ δεν αξιοποιούνται επαρκώς οι δυνατότητες εσόδων από φόρους που είναι λιγότερο επιζήμιοι για την ανάπτυξη. Το χαμηλό μερίδιο των φορολογικών εσόδων στο ΑΕΠ περιορίζει τους πόρους για βιώσιμη παροχή δημόσιων υπηρεσιών. Παρά την κάποια πρόοδο που έχει επιτευχθεί στην καταπολέμηση της φοροδιαφυγής, η φορολογική συμμόρφωση εξακολουθεί να αποτελεί σοβαρή πρόκληση. Στο πρόγραμμα σταθερότητας για το 2017 ανακοινώθηκε η καθιέρωση μιας φορολογικής μεταρρύθμισης. Τα βασικά μέτρα περιλαμβάνουν μείωση του συντελεστή φόρου εισοδήματος φυσικών προσώπων από το 23 % στο 20 % για εισοδήματα μέχρι τις 45 000 ευρώ τον χρόνο, αύξηση του διαφοροποιημένου βάσει του εισοδήματος βασικού αφορολόγητου ορίου, εισαγωγή συντελεστή 0 % για τον εταιρικό φόρο εισοδήματος για τα κέρδη που επανεπενδύονται και ευθυγράμμιση των συντελεστών της φορολογίας κεφαλαίου στο 20 %. Η μεταρρύθμιση υλοποιεί τις συστάσεις ανά χώρα στον βαθμό που μειώνεται η φορολογική επιβάρυνση για τα άτομα με χαμηλά εισοδήματα. Ωστόσο, η φορολογική μεταρρύθμιση είναι περιορισμένη όσον αφορά τη μετατόπιση της φορολογίας προς πηγές λιγότερο επιζήμιες για την ανάπτυξη και την επίτευξη του δεδηλωμένου στόχου πολιτικής να αυξηθεί το ποσοστό των φορολογικών εσόδων στο ΑΕΠ.

               (9)

               Οι αδυναμίες των βασικών δικτύων κοινωνικής ασφάλειας συμβάλλει στην υψηλή φτώχεια και τις ανισότητες, μεταξύ άλλων και για τα άτομα με αναπηρίες και τους ηλικιωμένους. Τα ποσοστά της φτώχειας για τα άτομα με αναπηρία είναι μεταξύ των υψηλότερων στην Ευρώπη. Η χαμηλή επάρκεια των παροχών κοινωνικής πρόνοιας δεν έχει βελτιωθεί από το 2009 και οι συντάξεις δεν παρέχουν αποτελεσματική προστασία κατά της φτώχειας και του κοινωνικού αποκλεισμού. Η απουσία της μεταρρύθμισης του επιπέδου του ελάχιστου εισοδήματος, που ανακοινώθηκε το 2014, αλλά δεν εφαρμόστηκε ποτέ, επηρεάζει αρνητικά τα φτωχότερα νοικοκυριά, αν και βρίσκονται στο στάδιο της προετοιμασίας μεσοπρόθεσμα σχέδια για τη στήριξη του ελάχιστου εισοδήματος.

               (10)

               Δεδομένης της μείωσης του εργατικού δυναμικού, η αύξηση της απασχόλησης ήταν ανεπαρκής, ενώ η ανεργία μειώνεται με αργούς ρυθμούς. Οι προοπτικές απασχόλησης είναι καλύτερες στα κέντρα οικονομικής δραστηριότητας και για τους εργαζόμενους υψηλών προσόντων, ενώ η ανεργία είναι περισσότερο διαδεδομένη μεταξύ των ατόμων με χαμηλά προσόντα και των ατόμων που ζουν σε αγροτικές περιοχές. Στο πλαίσιο αυτό, η αναβάθμιση των δεξιοτήτων του εργατικού δυναμικού θα συμβάλει στην αντιμετώπιση των εν λόγω ζητημάτων. Ωστόσο, μολονότι η ελκυστικότητα της επαγγελματικής εκπαίδευσης έχει βελτιωθεί, η μεταρρύθμιση των προγραμμάτων σπουδών με σκοπό την ευθυγράμμιση της εκπαίδευσης με τις σύγχρονες απαιτήσεις δεξιοτήτων έχει σημειώσει περιορισμένη πρόοδο. Έχει θεσπιστεί το ρυθμιστικό πλαίσιο για τη μάθηση στον χώρο εργασίας και η ενεργός συμμετοχή των κοινωνικών εταίρων και των επιχειρήσεων κατά την εφαρμογή του είναι αναγκαία. Επιπλέον, η συμμετοχή των ανέργων σε ενεργά μέτρα για την αγορά εργασίας είναι χαμηλότερη απ’ ό,τι στα περισσότερα άλλα κράτη μέλη, αλλά έχουν ληφθεί μέτρα για τη βελτίωση αυτής της κατάστασης και είναι σκόπιμο να συνεχιστούν. Η συμμετοχή στη διά βίου μάθηση παραμένει χαμηλή.

               (11)

               Μολονότι οι λετονικές αρχές έχουν ξεκινήσει με επιτυχία σημαντικές μεταρρυθμίσεις του συστήματος ιατροφαρμακευτικής περίθαλψης, οι μεγάλες απευθείας πληρωμές από τους ασθενείς, οι μεγάλες αναμονές, το χαμηλό επίπεδο δημόσιων δαπανών και η αναποτελεσματική κατανομή των υπηρεσιών περιορίζουν την πρόσβαση στην ιατροφαρμακευτική περίθαλψη. Ο έλεγχος των δημόσιων δαπανών βάσει ποσοστώσεων οδηγεί σε καθυστερημένη θεραπεία και οι ασθενείς πρέπει είτε να περιμένουν για μεγάλο χρονικό διάστημα είτε να πληρώνουν την υπηρεσία από την τσέπη τους, πράγμα το οποίο αφήνει ένα μέρος του πληθυσμού με ακάλυπτες ανάγκες ιατροφαρμακευτικής περίθαλψης. Έχουν ληφθεί τα πρώτα μέτρα για τη μεταρρύθμιση του συστήματος διασφάλισης της ποιότητας και θα πρέπει να συνεχιστεί η πρόοδος όσον αφορά τη βελτίωση των αποτελεσμάτων για τους ασθενείς και τον πληθυσμό. Έχει σημειωθεί κάποια πρόοδος στην αύξηση της αποτελεσματικότητας του συστήματος ιατροφαρμακευτικής περίθαλψης, αλλά χρειάζονται περαιτέρω εξορθολογισμός του νοσοκομειακού τομέα, βελτίωση της πρόσβασης στην εξωνοσοκομειακή και την πρωτοβάθμια περίθαλψη και αποτελεσματικότερη σύνδεση μεταξύ της κατανομής κονδυλίων του προϋπολογισμού και της ποιότητας και του κόστους των υπηρεσιών.

               (12)

               Οι λετονικές αρχές έχουν την τάση να προσφεύγουν συχνά σε διαδικασίες δημόσιων συμβάσεων για τις προμήθειες που πραγματοποιούνται στον τομέα της ιατροφαρμακευτικής περίθαλψης, αλλά θα μπορούσε να επιτευχθεί περαιτέρω αύξηση της αποδοτικότητας με την τακτική χρήση των ηλεκτρονικών δημόσιων συμβάσεων και τις κεντρικές προμήθειες, καθιστώντας πιο διαφανείς και αποδοτικές τις δημόσιες δαπάνες.

               (13)

               Οι αδυναμίες στην ποιότητα των κανονιστικών ρυθμίσεων και η χαμηλή αποδοτικότητα και αποτελεσματικότητα της δημόσιας διοίκησης έχουν αρνητικό αντίκτυπο στο επιχειρηματικό περιβάλλον. Το 2016 η κυβέρνηση παρουσίασε ένα φιλόδοξο πρόγραμμα μεταρρυθμίσεων για μεγαλύτερη ευελιξία και περισσότερο επαγγελματισμό στον δημόσιο τομέα, με στόχο τη βελτίωση της αποδοτικότητας μέσω μειώσεων προσωπικού και κεντρικής διαχείρισης των λειτουργιών υποστήριξης, ενισχύοντας τις πληρωμές βάσει επιδόσεων και αυξάνοντας τη διαφάνεια. Το σχέδιο αυτό περιορίζεται στην κεντρική διοίκηση, ενώ σημαντική βελτίωση της αποδοτικότητας μπορεί επίσης να επιτευχθεί στο επίπεδο της τοπικής αυτοδιοίκησης.

               (14)

               Η διαφθορά εξακολουθεί να αποτελεί εμπόδιο για το επιχειρηματικό περιβάλλον της Λετονίας, και το σύστημα για την πρόληψη των συγκρούσεων συμφερόντων εξακολουθεί να είναι δύσκαμπτο και τυπολατρικό, με ανεπαρκή επαλήθευση. Μολονότι η μεταρρύθμιση του συστήματος αφερεγγυότητας έχει σε μεγάλο βαθμό ολοκληρωθεί, η ουσιαστική εφαρμογή του πρέπει να παρακολουθείται προσεκτικά για την αντιμετώπιση του περιορισμένου αριθμού των υποθέσεων αναδιάρθρωσης και του χαμηλού ποσοστού ανάκτησης των περιουσιακών στοιχείων.

               (15)

               Μεγάλης κλίμακας μεταρρυθμίσεις της τριτοβάθμιας εκπαίδευσης και της δημόσιας έρευνας εισήχθησαν κατά τη διάρκεια των τριών τελευταίων ετών με σκοπό την ενοποίηση των ερευνητικών ιδρυμάτων και την αύξηση της ποιότητας και της καταλληλότητας της παραγωγής τους. Ωστόσο, η διακυβέρνηση και η οργανωτική δομή της λετονικής χρηματοδότησης της δημόσιας έρευνας παραμένει ανεπαρκής, με τις λειτουργίες χρηματοδότησης διάσπαρτες μεταξύ πολλών θεσμικών οργάνων. Η ανεπαρκής χρηματοδότηση για τη δημόσια έρευνα συμβάλλει στο πολύ χαμηλό επίπεδο των επιστημονικών επιδόσεων, την έλλειψη ειδικευμένων ανθρώπινων πόρων, τόσο στον δημόσιο όσο και στον ιδιωτικό τομέα και τα χαμηλά επίπεδα συνεργασίας δημόσιου-ιδιωτικού τομέα. Η ένταση επιχειρηματικής Ε & Α της Λετονίας εξακολουθεί να είναι μια από τις χαμηλότερες στην Ένωση.

               (16)

               Στο πλαίσιο του Ευρωπαϊκού Εξαμήνου του 2017, η Επιτροπή προέβη σε ολοκληρωμένη ανάλυση της οικονομικής πολιτικής της Λετονίας και τη δημοσίευσε στην έκθεση του 2017 για τη χώρα. Επίσης, αξιολόγησε το πρόγραμμα σταθερότητας για το 2017 και το εθνικό πρόγραμμα μεταρρυθμίσεων για το 2017, καθώς και τη συνέχεια που δόθηκε στις συστάσεις που είχαν απευθυνθεί προς τη Λετονία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Λετονίας, αλλά και τη συμμόρφωσή τους με τους ενωσιακούς κανόνες και κατευθύνσεις, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

               (17)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας για το 2017 και η γνώμη (7) του αποτυπώνεται ιδίως στη σύσταση 1 κατωτέρω.

         ΣΥΝΙΣΤΑ στη Λετονία να λάβει μέτρα το 2017 και το 2018 προκειμένου,

               1.

               Να ασκηθεί η δημοσιονομική πολιτική της σύμφωνα με τις απαιτήσεις του προληπτικού σκέλους του Συμφώνου Σταθερότητας και Ανάπτυξης, πράγμα που συνεπάγεται ότι πρέπει να επιτευχθεί ο μεσοπρόθεσμος δημοσιονομικός στόχος της το 2018, λαμβάνοντας υπόψη τα περιθώρια που συνδέονται με την εφαρμογή της μεταρρύθμισης του συνταξιοδοτικού συστήματος και των διαρθρωτικών μεταρρυθμίσεων για τις οποίες έχει χορηγηθεί προσωρινή απόκλιση. Να μειωθεί η φορολόγηση των χαμηλών εισοδημάτων με μετατόπισή της προς άλλες πηγές που είναι λιγότερο επιζήμιες για την ανάπτυξη και με τη βελτίωση της φορολογικής συμμόρφωσης.

               2.

               Να βελτιωθεί η επάρκεια του δικτύου κοινωνικής ασφάλειας και να αναβαθμιστούν οι δεξιότητες του εργατικού δυναμικού με την επιτάχυνση της μεταρρύθμισης των προγραμμάτων σπουδών στον τομέα της επαγγελματικής εκπαίδευσης. Να βελτιωθεί η σχέση κόστους-αποτελεσματικότητας και να αυξηθεί η πρόσβαση στην ιατροφαρμακευτική περίθαλψη, μεταξύ άλλων μειώνοντας τις απευθείας πληρωμές και τους μεγάλους χρόνους αναμονής.

               3.

               Να αυξηθεί η αποδοτικότητα και η λογοδοσία στον δημόσιο τομέα, ιδίως με την απλούστευση των διοικητικών διαδικασιών και την ενίσχυση του καθεστώτος πρόληψης της σύγκρουσης συμφερόντων, συμπεριλαμβανομένων των διαχειριστών αφερεγγυότητας.

      Βρυξέλλες, 11 Ιουλίου 2017.

            Για το Συμβούλιο

            Ο Πρόεδρος

         T. TÕNISTE

      (1)  ΕΕ L 209 της 2.8.1997, σ. 1.

      (2)  Κανονισμός (EE) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).

      (3)  ΕΕ C 92 της 24.3.2017, σ. 1.

      (4)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

      (5)  Κυκλικά προσαρμοσμένο δημοσιονομικό αποτέλεσμα μη λαμβανομένων υπόψη των έκτακτων και προσωρινών μέτρων, όπως υπολογίσθηκε εκ νέου από την Επιτροπή με τη χρησιμοποίηση της από κοινού συμφωνηθείσας μεθοδολογίας.

      (6)  Οι καθαρές δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Για τις χρηματοδοτούμενες σε εθνικό επίπεδο ακαθάριστες επενδύσεις παγίου κεφαλαίου γίνεται εξομάλυνση σε επίπεδο τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα από πλευράς τόσο εσόδων όσο και δαπανών συμψηφίζονται.

      (7)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.


title: Σύσταση του Συμβουλίου, της 10ης Ιουλίου 2012 , σχετικά με το εθνικό πρόγραμμα μεταρρυθμίσεων του 2012 της Φινλανδίας και την έκδοση γνώμης του Συμβουλίου σχετικά με το πρόγραμμα σταθερότητας της Φινλανδίας, 2012-2015

text:
               24.7.2012

               EL

               Επίσημη Εφημερίδα της Ευρωπαϊκής Ένωσης

               C 219/28

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 10ης Ιουλίου 2012
   σχετικά με το εθνικό πρόγραμμα μεταρρυθμίσεων του 2012 της Φινλανδίας και την έκδοση γνώμης του Συμβουλίου σχετικά με το πρόγραμμα σταθερότητας της Φινλανδίας, 2012-2015
   2012/C 219/08
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Κατόπιν διαβούλευσης με την οικονομική και δημοσιονομική επιτροπή,
   Εκτιμώντας τα ακόλουθα:

               (1)

               Στις 26 Μαρτίου 2010 το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση της στρατηγικής για την Ευρώπη 2020, μιας νέας στρατηγικής για την ανάπτυξη και την απασχόληση, η οποία, βασιζόμενη στον μεγαλύτερο συντονισμό των οικονομικών πολιτικών, θα εστιάζεται στους νευραλγικούς τομείς στους οποίους απαιτείται δράση, ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010 το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (3), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές στις οικονομικές τους πολιτικές και στις πολιτικές τους για την απασχόληση.

               (3)

               Στις 12 Ιουλίου 2011 το Συμβούλιο εξέδωσε σύσταση (4) σχετικά με το εθνικό πρόγραμμα μεταρρυθμίσεων της Φινλανδίας για το 2011 και εξέδωσε τη γνώμη του σχετικά με το επικαιροποιημένο πρόγραμμα σταθερότητας της Φινλανδίας για την περίοδο 2011-2014.

               (4)

               Στις 23 Νοεμβρίου 2011 η Επιτροπή εξέδωσε τη δεύτερη ετήσια επισκόπηση για την ανάπτυξη, η οποία σηματοδοτεί την έναρξη του δεύτερου Ευρωπαϊκού Εξαμήνου εκ των προτέρων και ολοκληρωμένου συντονισμού πολιτικής, που εδράζεται στη στρατηγική «Ευρώπη 2020». Στις 14 Φεβρουαρίου 2012 η Επιτροπή, βάσει του κανονισμού (ΕΕ) αριθ. 1176/2011, εξέδωσε την έκθεση του μηχανισμού επαγρύπνησης, στην οποία η Φινλανδία κατονομάζεται ως ένα από τα κράτη μέλη τα οποία θα έπρεπε να υποβληθούν σε εμπεριστατωμένη επισκόπηση.

               (5)

               Την 1η Δεκεμβρίου του 2011 το Συμβούλιο ενέκρινε συμπεράσματα στα οποία καλούσε την επιτροπή κοινωνικής προστασίας να παρουσιάσει, σε συνεργασία με την επιτροπή απασχόλησης και άλλες επιτροπές, τις απόψεις της όσον αφορά δράσεις που συνιστώνται στο πλαίσιο του κύκλου πολιτικής «Ευρώπη 2020». Οι απόψεις αυτές συναπαρτίζουν τη γνώμη της επιτροπής απασχόλησης.

               (6)

               Το Ευρωπαϊκό Κοινοβούλιο έχει συμμετάσχει δεόντως στο Ευρωπαϊκό Εξάμηνο, σύμφωνα με τον κανονισμό (ΕΚ) αριθ. 1466/97 και, στις 15 Φεβρουαρίου 2012, ενέκρινε ψήφισμα σχετικά με την απασχόληση και τις κοινωνικές πτυχές στην ετήσια επισκόπηση της ανάπτυξης 2012 και ψήφισμα σχετικά με τη συμβολή στην ετήσια επισκόπηση της ανάπτυξης 2012.

               (7)

               Στις 2 Μαρτίου 2012 το Ευρωπαϊκό Συμβούλιο ενέκρινε τις προτεραιότητες για την εξασφάλιση χρηματοπιστωτικής σταθερότητας, δημοσιονομικής εξυγίανσης και δράσης για την ενίσχυση της ανάπτυξης. Υπογράμμισε την ανάγκη να επιδιωχθεί διαφοροποιημένη, φιλική προς την ανάπτυξη δημοσιονομική εξυγίανση, να αποκατασταθούν οι κανονικές συνθήκες δανεισμού στην οικονομία, να προωθηθούν η ανάπτυξη και η ανταγωνιστικότητα, να καταπολεμηθούν η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.

               (8)

               Στις 2 Μαρτίου 2012 το Ευρωπαϊκό Συμβούλιο κάλεσε επίσης τα κράτη μέλη που συμμετέχουν στο σύμφωνο για το ευρώ + να υποβάλουν εγκαίρως τις δεσμεύσεις τους που θα περιληφθούν στα οικεία προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων.

               (9)

               Στις 19 Απριλίου 2012 η Φινλανδία υπέβαλε το οικείο πρόγραμμα σταθερότητας, που καλύπτει την περίοδο 2012-2015, και το εθνικό της πρόγραμμα μεταρρυθμίσεων για το 2012. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτοχρόνως. Η Επιτροπή αξιολόγησε επίσης, σε εμπεριστατωμένη επισκόπηση βάσει του άρθρου 5 του κανονισμού (ΕΕ) αριθ. 1176/2011, κατά πόσον η Φινλανδία πλήττεται από μακροοικονομικές ανισορροπίες. Στην εμπεριστατωμένη επισκόπησή της, η Επιτροπή κατέληξε στο συμπέρασμα ότι η Φινλανδία αντιμετωπίζει ανισορροπία, η οποία δεν είναι όμως υπερβολική.

               (10)

               Με βάση την αξιολόγηση του προγράμματος σταθερότητας κατ’ εφαρμογή του άρθρου 5 παράγραφος 1 του κανονισμού (ΕΚ) αριθ. 1466/97, το Συμβούλιο είναι της γνώμης ότι το μακροοικονομικό σενάριο στο οποίο στηρίζονται οι δημοσιονομικές προβλέψεις του εν λόγω προγράμματος είναι ευλογοφανές για την περίοδο 2012-2013, διότι η αύξηση του ΑΕΠ που αναμένεται στο εν λόγω πρόγραμμα ευθυγραμμίζεται με τις εαρινές προβλέψεις του 2012 των υπηρεσιών της Επιτροπής. Οι προβλέψεις για τα έτη 2014 και 2015 είναι επίσης ρεαλιστικές, διότι εκτιμούν ότι η αύξηση του ΑΕΠ θα είναι σημαντικά χαμηλότερη από την υφιστάμενη πριν από την κρίση και χαμηλότερη από την αύξηση κατά τα έτη ανάκαμψης 2010-2011.
               Ο κύριος δημοσιονομικός στόχος του προγράμματος σταθερότητας συνίσταται στη μείωση του ελλείμματος της κεντρικής κυβέρνησης με τον περιορισμό των δαπανών και την αύξηση των εσόδων. Δεδομένου ότι ο προϋπολογισμός της κεντρικής κυβέρνησης αποτελεί την κύρια πηγή του ελλείμματος της γενικής κυβέρνησης, η βελτίωση της κατάστασής του θα συμβάλει στην εξισορρόπηση του προϋπολογισμού της γενικής κυβέρνησης. Ο μεσοπρόθεσμος δημοσιονομικός στόχος (ΜΔΣ) για πλεόνασμα 0,5 % του ΑΕΠ σε διαρθρωτικούς όρους αντικατοπτρίζει επαρκώς τις απαιτήσεις του συμφώνου σταθερότητας και ανάπτυξης. Με βάση το (εκ νέου υπολογισθέν) διαρθρωτικό δημοσιονομικό αποτέλεσμα (5), η Φινλανδία πέτυχε τον ΜΔΣ για το 2011 αλλά θα αποκλίνει ελάχιστα από αυτόν κατά την περίοδο 2012-2015. Το ποσοστό αύξησης των κρατικών δαπανών, λαμβανομένων υπόψη των μέτρων διακριτικής ευχέρειας στο σκέλος των εσόδων, συμπίπτει με την τιμή αναφοράς για τις δαπάνες που καθορίζεται στο σύμφωνο σταθερότητας και ανάπτυξης για όλα τα έτη εκτός από το 2015. Το πρόγραμμα σταθερότητας αποβλέπει στον ισοσκελισμό του προϋπολογισμού της γενικής κυβέρνησης μέχρι το 2015 και στην επίτευξη πλεονασμάτων από το 2016. Ο δείκτης του χρέους είναι πολύ χαμηλότερος από το 60 % του ΑΕΠ και, σύμφωνα με το πρόγραμμα σταθερότητας, το επίπεδο χρέους θα καταγράψει τη μεγαλύτερη τιμή του το 2014 στο 52 % του ΑΕΠ περίπου και μετά θα αρχίσει να μειώνεται. Στα δημόσια οικονομικά της Φινλανδίας εξακολουθεί να υφίσταται σημαντικό χάσμα διατηρησιμότητας, το οποίο απορρέει κυρίως από το ταχέως επιδεινούμενο ποσοστό εξάρτησης που οφείλεται στη γήρανση του πληθυσμού. Χρειάζεται να υπάρχει συνεχής παρακολούθηση του χάσματος διατηρησιμότητας στα δημόσια οικονομικά και ανάλογη προσαρμογή των μέτρων. Το δημοσιονομικό πλαίσιο της Φινλανδίας βασίζεται σε πολυετή ανώτατα όρια δαπανών, αλλά αυτά επί του παρόντος δεν ισχύουν στον τομέα της τοπικής αυτοδιοίκησης.

               (11)

               Η παραγωγικότητα των δημόσιων υπηρεσιών παρουσιάζει πτωτική τάση κατά την τελευταία δεκαετία. Οι φινλανδικές αρχές έχουν ήδη θέσει σε εφαρμογή διάφορα μεταρρυθμιστικά μέτρα για την αντιμετώπιση του προβλήματος, αλλά η εφαρμογή τους ήταν αργή, ιδίως στο επίπεδο της τοπικής αυτοδιοίκησης. Επιπλέον, βρίσκονται σε εξέλιξη, αφενός, μεταρρύθμιση της τοπικής αυτοδιοίκησης σε ολόκληρη τη χώρα και, αφετέρου, πρόγραμμα σχετικό με την παραγωγικότητα της κεντρικής κυβέρνησης. Η περαιτέρω αύξηση της παραγωγικότητας και η μείωση του κόστους θα μπορούσαν να επιτευχθούν με την ενθάρρυνση μεγαλύτερου ανταγωνισμού στους προστατευόμενους τομείς των ιδιωτικών και δημόσιων υπηρεσιών, μέσω της περαιτέρω απορρύθμισης της αγοράς προϊόντων και εργασίας.

               (12)

               Το περασμένο έτος η κυβέρνηση καθιέρωσε νέα μέτρα για τη μείωση της ανεργίας των νέων και της μακροχρόνιας ανεργίας. Αυτά τα μέτρα περιλαμβάνουν πιλοτικό πρόγραμμα για τη μείωση της μακροχρόνιας ανεργίας και την καθιέρωση κοινωνικής εγγύησης για τους νέους. Τα μέτρα που καθιερώθηκαν είναι φιλόδοξα και χρήσιμα, αλλά τώρα χρειάζεται να εφαρμοστούν με σαφή στόχο τη βελτίωση των επιπέδων δεξιοτήτων και της θέσης στην αγορά εργασίας των στοχοθετημένων ομάδων. Λαμβανομένων υπόψη των δημογραφικών αλλαγών, η αύξηση του δείκτη απασχόλησης εργαζομένων μεγαλύτερης ηλικίας είναι σημαντική για να εξασφαλιστεί η διατηρησιμότητα των δημόσιων οικονομικών και να καλυφθεί η ζήτηση εργατικού δυναμικού στο μέλλον. Η αύξηση του προσδόκιμου ζωής ήταν ταχύτερη από την προβλεπόμενη κατά τη μεταρρύθμιση του συνταξιοδοτικού συστήματος το 2005 και, επομένως, με την πάροδο του χρόνου, η ισχύουσα νόμιμη ηλικία συνταξιοδότησης θα μπορούσε να αποδειχθεί υπερβολικά χαμηλή. Η κυβέρνηση, βάσει του οικείου προγράμματος σταθερότητας, ανέλαβε τη δέσμευση να αυξήσει την πραγματική ηλικία συνταξιοδότησης στα 62,4 έτη έως το 2025. Τον Μάρτιο του 2012 οι κοινωνικοί εταίροι συμφώνησαν σε διάφορα μέτρα για την επιμήκυνση της επαγγελματικής σταδιοδρομίας. Η κυβέρνηση έχει δεσμευθεί ότι θα μεταρρυθμίσει το συνταξιοδοτικό σύστημα το αργότερο μέχρι την 1η Ιανουαρίου 2017. Οι προσπάθειες χρειάζεται να επικεντρωθούν τώρα στη βραχυπρόθεσμη εφαρμογή της συμφωνηθείσας γραμμής δράσης.

               (13)

               Οι κανονιστικοί φραγμοί στον τομέα των υπηρεσιών στη Φινλανδία είναι ακόμα περιοριστικοί και ο βαθμός συγκέντρωσης της αγοράς είναι υψηλός όχι μόνο όσον αφορά το λιανικό εμπόριο, αλλά και τους τομείς παραγωγής. Στη λιανική αγορά των ειδών παντοπωλείου, η Φινλανδία έχει τον υψηλότερο βαθμό συγκέντρωσης της αγοράς, ενώ οι τιμές των τροφίμων συγκαταλέγονται μεταξύ των υψηλότερων στην Ευρώπη. Τα πρόστιμα βάσει της νομοθεσίας ανταγωνισμού είναι παραδοσιακά χαμηλά στη Φινλανδία και προκαλούν αμφιβολίες όσον αφορά τον αποτρεπτικό τους χαρακτήρα. Υπήρξαν ορισμένες εξελίξεις στην πολιτική ανταγωνισμού, όπως ένας νέος εθνικός νόμος περί ανταγωνισμού και ένας νέος νόμος για τον χωροταξικό σχεδιασμό και την οικοδόμηση. Επίσης, η κυβέρνηση έχει δεσμευθεί να δρομολογήσει νέο πρόγραμμα για την προώθηση του ανταγωνισμού. Αυτό το πρόγραμμα θα πρέπει να προχωρήσει χωρίς καθυστέρηση για να ενισχύσει περαιτέρω το πλαίσιο ανταγωνισμού στις αγορές προϊόντων και υπηρεσιών.

               (14)

               Η αύξηση της παραγωγικότητας στη Φινλανδία παρουσιάζει στασιμότητα και τα μερίδια αγοράς των φινλανδικών εταιρειών εξαγωγών στις αλλοδαπές αγορές έχουν μειωθεί τα τελευταία έτη. Το κόστος εργασίας ανά μονάδα αυξήθηκε, όχι όμως στον τομέα της μεταποίησης. Η ανάπτυξη ορισμένων επί του παρόντος δεσποζουσών βιομηχανιών, ιδίως ηλεκτρονικών και χαρτιού, φαίνεται ότι έφθασε στο ανώτατο σημείο και, σε γενικές γραμμές, το μερίδιο της μεταποίησης στο ΑΕΠ σημειώνει πτωτική τάση. Η Φινλανδία εξάγει ενδιάμεσα και επενδυτικά προϊόντα κυρίως σε ώριμες οικονομίες με χαμηλούς ρυθμούς ανάπτυξης και τα προϊόντα της έχουν περιορισμένη παρουσία στις αναπτυσσόμενες οικονομίες. Η φινλανδική οικονομία χρειάζεται να διαφοροποιηθεί περισσότερο, τόσο ως προς τις εταιρείες όσο και ως προς τις αγορές εξαγωγών, προκειμένου να αναπτύξει πολλαπλούς ισχυρούς εξαγωγείς στο μέλλον. Η Φινλανδία, παρά τις ισχυρές επιδόσεις που σημείωσε στο παρελθόν στους τομείς της έρευνας και ανάπτυξης (Ε & Α) και της καινοτομίας, αν δεν αυξήσει σημαντικά τον αριθμό των καινοτόμων εταιρειών υψηλής ανάπτυξης, κινδυνεύει να χάσει τη θέση της ως ηγέτιδας στον τομέα της καινοτομίας στην ΕΕ. Αυτό απαιτεί την προώθηση της καινοτομίας, τη δυνατότητα μετασχηματισμού της έρευνας και της τεχνολογίας σε εμπορεύσιμα προϊόντα, καθώς και την ενθάρρυνση της διείσδυσης σε ταχέως αναπτυσσόμενες αγορές εξαγωγών. Βραχυπρόθεσμα, είναι επίσης ουσιώδες να αξιοποιηθεί και να διαδοθεί η εκτεταμένη τεχνογνωσία της τεχνολογίας πληροφοριών και επικοινωνιών (ΤΠΕ) και σε άλλους κλάδους στη Φινλανδία, συμπεριλαμβανομένου του δημόσιου τομέα. Όσον αφορά την αύξηση των μισθών, η τριμερής συμφωνία για τους μισθούς του 2011 οδηγεί σε μέτρια αύξηση των μισθών το 2012 και το 2013, γεγονός που αναμένεται να βελτιώσει τη σχετική θέση της Φινλανδίας έναντι των κύριων εμπορικών της εταίρων.

               (15)

               Η Φινλανδία ανέλαβε ορισμένες δεσμεύσεις στο πλαίσιο του συμφώνου για το ευρώ +. Αυτές οι δεσμεύσεις και η εφαρμογή των δεσμεύσεων που παρουσιάστηκαν το 2011 αφορούν τη βελτίωση της ανταγωνιστικότητας, του ποσοστού απασχόλησης και της διατηρησιμότητας των δημόσιων οικονομικών, την ενίσχυση της δημοσιονομικής σταθερότητας και τη διασφάλιση του φορολογικού συντονισμού. Η Επιτροπή αξιολόγησε την εφαρμογή των δεσμεύσεων βάσει του συμφώνου για το ευρώ +. Τα αποτελέσματα της αξιολόγησης αυτής ελήφθησαν υπόψη στις κατωτέρω συστάσεις.

               (16)

               Στο πλαίσιο του Ευρωπαϊκού Εξαμήνου, η Επιτροπή πραγματοποίησε ολοκληρωμένη ανάλυση της οικονομικής πολιτικής της Φινλανδίας. Αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων και υπέβαλε εμπεριστατωμένη επισκόπηση. Έλαβε υπόψη όχι μόνο τη χρησιμότητά τους την άσκηση διατηρήσιμης δημοσιονομικής και κοινωνικοοικονομικής πολιτικής στη Φινλανδία, αλλά και το κατά πόσο συνάδουν με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της εισαγωγής σε μελλοντικές εθνικές αποφάσεις εισροών επιπέδου ΕΕ. Οι συστάσεις της Επιτροπής βάσει του Ευρωπαϊκού Εξαμήνου αποτυπώνονται στις συστάσεις 1 έως 5 κατωτέρω.

               (17)

               Βάσει της παρούσας αξιολόγησης, το Συμβούλιο εξέτασε το πρόγραμμα σταθερότητας και η γνώμη του (6) αντικατοπτρίζεται ιδίως στη σύσταση 1 κατωτέρω.

               (18)

               Βάσει των αποτελεσμάτων της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σταθερότητας. Οι συστάσεις του σύμφωνα με το άρθρο 6 του κανονισμού (ΕΕ) αριθ. 1176/2011 αντικατοπτρίζονται ιδίως στη σύσταση 5 κατωτέρω,

         ΣΥΝΙΣΤΑ ότι η Φινλανδία πρέπει να αναλάβει δράση κατά την περίοδο 2012-2013 προκειμένου:

               1.

               Να διατηρήσει υγιή δημοσιονομική θέση το 2012 και μετέπειτα, με τη διόρθωση οποιασδήποτε απόκλισης από τον ΜΔΣ που διασφαλίζει τη μακροπρόθεσμη διατηρησιμότητα των δημόσιων οικονομικών. Για τον σκοπό αυτό, να ενισχύσει και να εφαρμόσει αυστηρά τη δημοσιονομική στρατηγική, που υποστηρίζεται από επαρκώς συγκεκριμένα μέτρα, για το 2013 και μετέπειτα, περιλαμβανομένης της τήρησης της τιμής αναφοράς για τις δαπάνες. Να συνεχίσει να διενεργεί ετήσιες αξιολογήσεις του μεγέθους του χάσματος διατηρησιμότητας που σχετίζεται με τη δημογραφική γήρανση και να προσαρμόζει τα δημόσια έσοδα και δαπάνες σύμφωνα με τους μακροπρόθεσμους στόχους και ανάγκες. Να ενσωματώσει καλύτερα τον τομέα της τοπικής κυβέρνησης στο σύστημα του πολυετούς δημοσιονομικού πλαισίου μέσω μέτρων ελέγχου των δαπανών.

               2.

               Να λάβει περαιτέρω μέτρα ώστε να επιτευχθεί αύξηση της παραγωγικότητας και μείωση του κόστους ως προς την παροχή δημόσιων υπηρεσιών, περιλαμβανόμενων των διαρθρωτικών αλλαγών και μεταρρυθμίσεων στο επίπεδο της τοπικής αυτοδιοίκησης για τη βελτίωση της αποτελεσματικότητας, ώστε να υπάρξει επίσης ανταπόκριση στις προκλήσεις που απορρέουν από τη γήρανση του πληθυσμού.

               3.

               Να εφαρμόσει τα ισχύοντα μέτρα για να βελτιώσει τη θέση στην αγορά εργασίας των νέων και των επί μακρόν ανέργων, εστιάζοντας ιδιαίτερα στην ανάπτυξη δεξιοτήτων. Να λάβει περαιτέρω μέτρα για να βελτιώσει το ποσοστό απασχόλησης των εργαζομένων μεγαλύτερης ηλικίας, μεταξύ άλλων με την περιστολή των δυνατοτήτων πρόωρης συνταξιοδότησης. Να λάβει μέτρα για να αυξήσει την πραγματική ηλικία συνταξιοδότησης λαμβάνοντας υπόψη το βελτιωμένο προσδόκιμο ζωής.

               4.

               Να συνεχίσει να ενισχύει τον ανταγωνισμό στις αγορές προϊόντων και υπηρεσιών, ιδίως στον τομέα του λιανικού εμπορίου, με τη διασφάλιση της αποτελεσματικής εφαρμογής του νέου νόμου περί ανταγωνισμού και του νέου προγράμματος για την προώθηση του υγιούς ανταγωνισμού. Να συνεχίσει να λαμβάνει μέτρα για την ενίσχυση της αποδοτικότητας των υπηρεσιών της τοπικής αυτοδιοίκησης, αυξάνοντας, όπου κρίνεται απαραίτητο, το ποσοστό υπαγωγής τους σε ανταγωνιστική διαδικασία και να διασφαλίσει την ουδετερότητα του ανταγωνισμού μεταξύ ιδιωτικών και δημόσιων επιχειρήσεων. Να λάβει περαιτέρω μέτρα για να διασφαλίσει ότι τα πρόστιμα βάσει της νομοθεσίας περί ανταγωνισμού είναι επαρκώς αποτρεπτικά.

               5.

               Με πλήρη σεβασμό προς τον ρόλο των κοινωνικών εταίρων και σε συμφωνία με τις εθνικές πρακτικές, να συνεχίσει τις προσπάθειες για τη διαφοροποίηση της επιχειρηματικής δομής, ιδίως με την επιτάχυνση της εισαγωγής προγραμματισμένων μέτρων για τη διεύρυνση της βάσης καινοτομίας και την παράλληλη συνέχιση της εναρμόνισης των μισθών και της πορείας της παραγωγικότητας, προκειμένου να ενισχυθούν η αύξηση της παραγωγικότητας και η εξωτερική ανταγωνιστικότητα.

      Βρυξέλλες, 10 Ιουλίου 2012.

            Για το Συμβούλιο

            Ο Πρόεδρος

         Β. ΣΙΑΡΛΉ

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  Διατηρούνται για το 2012 με την απόφαση 2012/238/ΕΕ του Συμβουλίου, της 26ης Απριλίου 2012, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 119 της 4.5.2012, σ. 47).

      (4)  ΕΕ C 216 της 22.7.2011, σ. 3.

      (5)  Κυκλικά προσαρμοσμένο δημοσιονομικό αποτέλεσμα, μη λαμβανομένων υπόψη των έκτακτων και προσωρινών μέτρων, όπως υπολογίσθηκε εκ νέου από τις υπηρεσίες της Επιτροπής βάσει των πληροφοριών που παρέχονται στο πρόγραμμα, χρησιμοποιώντας την από κοινού συμφωνηθείσα μεθοδολογία.

      (6)  Βάσει του άρθρου 5 παράγραφος 2 του κανονισμού (ΕΚ) αριθ. 1466/97.


title: Σύσταση του Συμβουλίου, της 10ης Ιουλίου 2012 , σχετικά με το εθνικό πρόγραμμα μεταρρυθμίσεων του Λουξεμβούργου για το 2012 και τη διατύπωση γνώμης του Συμβουλίου σχετικά με το πρόγραμμα σταθερότητας του Λουξεμβούργου για την περίοδο 2012-2015

text:
               24.7.2012

               EL

               Επίσημη Εφημερίδα της Ευρωπαϊκής Ένωσης

               C 219/58

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 10ης Ιουλίου 2012
   σχετικά με το εθνικό πρόγραμμα μεταρρυθμίσεων του Λουξεμβούργου για το 2012 και τη διατύπωση γνώμης του Συμβουλίου σχετικά με το πρόγραμμα σταθερότητας του Λουξεμβούργου για την περίοδο 2012-2015
   2012/C 219/17
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τη γνώμη της επιτροπής απασχόλησης,
   Μετά από διαβούλευση με την οικονομική και δημοσιονομική επιτροπή,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση της στρατηγικής «Ευρώπη 2020», μιας νέας στρατηγικής για την ανάπτυξη και την απασχόληση, η οποία, βασιζόμενη στο μεγαλύτερο συντονισμό των οικονομικών πολιτικών, θα εστιαστεί σε νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και στις 21 Οκτωβρίου 2010 το Συμβούλιο εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (2), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές στις οικονομικές τους πολιτικές και στις πολιτικές για την απασχόληση.

               (3)

               Στις 12 Ιουλίου 2011, το Συμβούλιο εξέδωσε σύσταση (3) σχετικά με το εθνικό πρόγραμμα μεταρρυθμίσεων του Λουξεμβούργου για το 2011 και διατύπωσε τη γνώμη του σχετικά με το επικαιροποιημένο πρόγραμμα σταθερότητας του Λουξεμβούργου για την περίοδο 2011-2014.

               (4)

               Στις 23 Νοεμβρίου 2011, η Επιτροπή ενέκρινε τη δεύτερη ετήσια επισκόπηση της ανάπτυξης, σηματοδοτώντας την έναρξη του δεύτερου Ευρωπαϊκού Εξαμήνου εκ των προτέρων και ολοκληρωμένου συντονισμού πολιτικής, το οποίο εντάσσεται στη στρατηγική «Ευρώπη 2020». Στις 14 Φεβρουαρίου 2012, η Επιτροπή, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (4), εξέδωσε την έκθεση για τον μηχανισμό επαγρύπνησης, στην οποία το Λουξεμβούργο δεν κατονομάζεται ως ένα από τα κράτη μέλη τα οποία θα έπρεπε να υποβληθούν σε εμπεριστατωμένη επισκόπηση.

               (5)

               Την 1η Δεκεμβρίου του 2011, το Συμβούλιο ενέκρινε συμπεράσματα στα οποία καλούσε την επιτροπή κοινωνικής προστασίας να παρουσιάσει, σε συνεργασία με την επιτροπή απασχόλησης και άλλες επιτροπές, τις απόψεις της όσον αφορά δράσεις που συνιστώνται στο πλαίσιο του κύκλου πολιτικής «Ευρώπη 2020». Οι απόψεις αυτές συναπαρτίζουν τη γνώμη της επιτροπής απασχόλησης.

               (6)

               Το Ευρωπαϊκό Κοινοβούλιο έχει συμμετάσχει δεόντως στο Ευρωπαϊκό Εξάμηνο, σύμφωνα με τον κανονισμό (ΕΚ) αριθ. 1466/97, και, στις 15 Φεβρουαρίου 2012, ενέκρινε ψήφισμα σχετικά με την απασχόληση και τις κοινωνικές πτυχές στην ετήσια επισκόπηση της ανάπτυξης 2012 και ψήφισμα σχετικά με τη συμβολή στην ετήσια επισκόπηση της ανάπτυξης 2012.

               (7)

               Στις 2 Μαρτίου 2012, το Ευρωπαϊκό Συμβούλιο ενέκρινε τις προτεραιότητες για την εξασφάλιση δημοσιονομικής σταθερότητας, δημοσιονομικής εξυγίανσης και μέτρων για την ενίσχυση της ανάπτυξης. Υπογράμμισε την ανάγκη να επιδιωχθεί διαφοροποιημένη και ευνοϊκή για την ανάπτυξη δημοσιονομική εξυγίανση, να αποκατασταθεί η υπό κανονικούς όρους χορήγηση δανείων προς την οικονομία, να υποστηριχθεί η ανάπτυξη και η ανταγωνιστικότητα, να καταπολεμηθεί η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.

               (8)

               Στις 2 Μαρτίου 2012, το Ευρωπαϊκό Συμβούλιο κάλεσε επίσης τα κράτη μέλη που συμμετέχουν στο σύμφωνο για το ευρώ + να υποβάλουν εγκαίρως τις δεσμεύσεις τους, προκειμένου να περιληφθούν στα αντίστοιχά τους προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων.

               (9)

               Στις 27 Απριλίου 2012, το Λουξεμβούργο υπέβαλε επικαιροποιημένο πρόγραμμα σταθερότητας που καλύπτει την περίοδο 2012-2015 και το εθνικό πρόγραμμα μεταρρυθμίσεων του 2012. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτοχρόνως.

               (10)

               Βάσει της αξιολόγησης του προγράμματος σταθερότητας σύμφωνα με τον κανονισμό (ΕΚ) αριθ. 1466/9, το Συμβούλιο είναι της γνώμης ότι το μακροοικονομικό σενάριο στο οποίο βασίζονται οι δημοσιονομικές προβλέψεις του προγράμματος σταθερότητας είναι εύλογο. Συγκεκριμένα, το σενάριο του προγράμματος για το 2012 και το 2013 πλησιάζει πολύ στις εαρινές προβλέψεις της Επιτροπής του 2012. Οι μεσοπρόθεσμες προβλέψεις για το έλλειμμα βασίζονται σε ένα κάπως αισιόδοξο αναπτυξιακό σενάριο, πάνω από τη δυνητική ανάπτυξη, μολονότι εξακολουθεί να είναι αρκετά κάτω από τον μέσο όρο των ιστορικών ποσοστών. Στόχος της δημοσιονομικής στρατηγικής που περιγράφεται στο πρόγραμμα σταθερότητας είναι να μειωθεί το έλλειμμα από 1,5 % το 2012 σε 0,9 % το 2014 με μια δέσμη μέτρων εξυγίανσης ίση προς το 1,2 % του ΑΕΠ και να προβλεφθεί ένα ευρύτερο περιθώριο χειρισμών σε περίπτωση δυσμενών εξελίξεων. Το πρόγραμμα σταθερότητας επιβεβαιώνει τον προηγούμενο μεσοπρόθεσμο δημοσιονομικό στόχο (ΜΔΣ) της επίτευξης διαρθρωτικού πλεονάσματος ίσου προς 0,5 %. Ωστόσο, ο στόχος αυτός δεν μπορεί να θεωρηθεί κατάλληλος βάσει των διατάξεων του συμφώνου σταθερότητας και ανάπτυξης διότι, με βάση τις τρέχουσες πολιτικές και προβλέψεις, ο εν λόγω ΜΔΣ δεν φαίνεται να λαμβάνει επαρκώς υπόψη τις υποχρεώσεις που συνεπάγεται η δημογραφική γήρανση, παρά το γεγονός ότι το χρέος βρίσκεται κάτω από την τιμή αναφοράς της Συνθήκης. Επιπλέον, με βάση τόσο τις εαρινές προβλέψεις της Επιτροπής του 2012 όσο και το (εκ νέου υπολογισθέν) διαρθρωτικό δημοσιονομικό ισοζύγιο του προγράμματος σταθερότητας, το Λουξεμβούργο θα αποκλίνει σημαντικά από τον ΜΔΣ που έχει θέσει το ίδιο, αρχίζοντας ήδη το 2012. Ο ρυθμός αύξησης των κρατικών δαπανών, χωρίς τα μέτρα διακριτικής ευχέρειας στο σκέλος των εσόδων, αναμένεται να υπερβεί σημαντικά το όριο δαπανών που καθορίζεται στο σύμφωνο σταθερότητας και ανάπτυξης. Ανερχόμενο στο 20 % του ΑΕΠ, το ακαθάριστο δημόσιο χρέος βρίσκεται κάτω από την τιμή αναφοράς της Συνθήκης.

               (11)

               Στις 20 Ιανουαρίου 2012, η κυβέρνηση ενέκρινε νομοσχέδιο για τη μεταρρύθμιση του συνταξιοδοτικού συστήματος τόσο για τον ιδιωτικό όσο και για τον δημόσιο τομέα. Η μεταρρύθμιση θα πρέπει να βασισθεί σε ορισμένους διορθωτικούς μηχανισμούς σε περίπτωση αρνητικής εξέλιξης της οικονομικής κατάστασης του συστήματος και περιλαμβάνει προσαρμογές της ιδιαίτερα γενναιόδωρης μεθόδου υπολογισμού των παροχών. Εντούτοις, ο χρονικός ορίζοντας που προβλέπεται για την εφαρμογή της νέας μεθόδου υπολογισμού είναι ιδιαίτερα μακρύς ανερχόμενος σε 40 έτη. Επιπλέον, οι δυνατότητες πρόωρης συνταξιοδότησης παραμένουν ουσιαστικά αμετάβλητες και δεν έχουν προταθεί μέτρα που να συνδέουν το νόμιμο όριο ηλικίας συνταξιοδότησης με το προσδόκιμο ζωής. Συνολικά, το Λουξεμβούργο κάνει βήματα προς τη σωστή κατεύθυνση, αλλά η προτεινόμενη μεταρρύθμιση δεν φαίνεται να αποτελεί επαρκή εγγύηση για τη μακροπρόθεσμη διατηρησιμότητα των δημόσιων οικονομικών.

               (12)

               Τον Ιανουάριο του 2012, το Κοινοβούλιο ενέκρινε νόμο για τον περιορισμό της αυτόματης τιμαριθμικής αναπροσαρμογής των μισθών μεταξύ 2012 και 2014 προκειμένου να αυξήσει την ανταγωνιστικότητα της οικονομίας του Λουξεμβούργου. Ωστόσο, εκτός ενδεχόμενης τροποποίησης του δείκτη αναφοράς, η κυβέρνηση δεν ανακοίνωσε κανένα σχέδιο που να προβλέπει τη μόνιμη αναθεώρηση του συστήματος καθορισμού των μισθών. Ενώ η παραγωγικότητα του Λουξεμβούργου είναι σήμερα πολύ υψηλή, τα περιθώρια ελιγμών για αύξηση της παραγωγικότητας είναι ολοένα και μικρότερα. Προκειμένου να διαφυλαχθεί η ανταγωνιστικότητα της οικονομίας του Λουξεμβούργου μακροπρόθεσμα, απαιτείται αναθεώρηση του συστήματος καθορισμού των μισθών σε μόνιμη βάση, σε διαβούλευση με τους κοινωνικούς εταίρους και σύμφωνα με τις εθνικές πρακτικές.

               (13)

               Το Λουξεμβούργο έχει λάβει ορισμένα κατάλληλα και αξιόπιστα μέτρα για την αντιμετώπιση της παρατηρούμενης σχετικά υψηλής ανεργίας των νέων. Εντούτοις, για να διευκολύνει την ένταξη των νέων στην αγορά εργασίας, απαιτείται συνεκτική στρατηγική, μεταξύ άλλων, για την ενίσχυση της συνεργασίας μεταξύ κοινοτήτων και τη βελτίωση της αποτελεσματικότητας των υπηρεσιών απασχόλησης. Η κατάσταση των νέων που αναζητούν εργασία, και ιδιαίτερα εκείνων που έχουν χαμηλότερο επίπεδο εκπαίδευσης, θα βελτιωνόταν επίσης από την αύξηση των επενδύσεων για κατάρτιση και εκπαίδευση.

               (14)

               Προβλέπεται ότι το Λουξεμβούργο θα δυσκολευτεί να επιτύχει τον στόχο του για το 2020 όσον αφορά τη μείωση των εκπομπών αερίων θερμοκηπίου. Σύμφωνα με τις τελευταίες προβλέψεις για το 2020 με βάση τα υφιστάμενα μέτρα, το Λουξεμβούργο αναμένεται να αυξήσει τις εκπομπές του σε τομείς εκτός ΣΕΔΕ (τομείς ανταλλαγής εκπομπών) κατά 6 % μεταξύ 2005 και 2020, ενώ ο στόχος ήταν μείωση κατά 20 %. Ο τομέας των οδικών μεταφορών αντιπροσωπεύει τη σημαντικότερη πηγή εκπομπών και υπάρχουν μεγάλα περιθώρια μείωσής τους σε αυτόν. Η τιμή των καυσίμων για μεταφορές παραμένει από τις χαμηλότερες στην ΕΕ, πράγμα που ενθαρρύνει τον «τουρισμό καυσίμων» και οδηγεί σε αρνητικές εξωτερικότητες από άποψη ρύπανσης και συμφόρησης. Απαιτούνται επιπρόσθετες πολιτικές για τη μείωση των εκπομπών αερίων θερμοκηπίου ειδάλλως θα πρέπει να εφαρμοσθούν δαπανηροί μηχανισμοί ευελιξίας.

               (15)

               Το Λουξεμβούργο έχει αναλάβει διάφορες δεσμεύσεις στο πλαίσιο του συμφώνου για το ευρώ +. Οι δεσμεύσεις αυτές και η εφαρμογή τους που παρουσιάσθηκε το 2011, σχετίζονται με τη βελτίωση της ανταγωνιστικότητας, την τόνωση της απασχόλησης και την ενίσχυση της χρηματοπιστωτικής σταθερότητας. Η Επιτροπή αξιολόγησε την εφαρμογή των δεσμεύσεων βάσει του συμφώνου για το ευρώ +. Τα αποτελέσματα της αξιολόγησης αυτής ελήφθησαν υπόψη στις συστάσεις.

               (16)

               Στο πλαίσιο του Ευρωπαϊκού Εξαμήνου, η Επιτροπή διεξήγαγε εκτενή ανάλυση της οικονομικής πολιτικής του Λουξεμβούργου. Αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων. Έλαβε υπόψη όχι μόνον τη συνάφειά τους για την άσκηση διατηρήσιμης δημοσιονομικής και κοινωνικοοικονομικής πολιτικής στο Λουξεμβούργο, αλλά και τη συμμόρφωσή τους με τους κανόνες και την καθοδήγηση της ΕΕ, λαμβάνοντας υπόψη την ανάγκη ενισχυθεί η συνολική οικονομική διακυβέρνηση της Ευρωπαϊκής Ένωσης με συνεισφορές από το επίπεδο της ΕΕ στη διαμόρφωση μελλοντικών εθνικών αποφάσεων. Οι συστάσεις που διατυπώνει στο πλαίσιο του Ευρωπαϊκού Εξαμήνου αντικατοπτρίζονται στις συστάσεις 1 έως 5 κατωτέρω.

               (17)

               Βάσει αυτής της αξιολόγησης, το Συμβούλιο εξέτασε το πρόγραμμα σταθερότητας και η γνώμη (5) του αντικατοπτρίζεται ειδικότερα κατωτέρω στη σύσταση 1,

         ΣΥΝΙΣΤΑ στο Λουξεμβούργο να αναλάβει δράση κατά την περίοδο 2012-2013 προκειμένου να:

               1.

               Να διαφυλάξει μια υγιή δημοσιονομική θέση διορθώνοντας κάθε απόκλιση από έναν μεσοπρόθεσμο δημοσιονομικό στόχο ο οποίος εξασφαλίζει τη μακροπρόθεσμη διατηρησιμότητα των δημόσιων οικονομικών, ιδίως λαμβάνοντας υπόψη τις υποχρεώσεις που συνεπάγεται η δημογραφική γήρανση. Προς τούτο, πρέπει να ενισχύσει και να εφαρμόσει αυστηρά τη δημοσιονομική στρατηγική, με τη στήριξη επαρκώς προσδιορισμένων μέτρων για το 2013 και τα επόμενα έτη, μεταξύ άλλων τηρώντας το όριο δαπανών.

               2.

               Να επιταχύνει την προτεινόμενη μεταρρύθμιση του συνταξιοδοτικού συστήματος λαμβάνοντας συμπληρωματικά μέτρα για να αυξηθεί το ποσοστό συμμετοχής των εργαζομένων μεγαλύτερης ηλικίας, εμποδίζοντας ιδιαίτερα τις δυνατότητες πρόωρης συνταξιοδότησης και λαμβάνοντας περισσότερα για να αυξηθεί το όριο ηλικίας της πραγματικής συνταξιοδότησης, μεταξύ άλλων συνδέοντας τη νόμιμη ηλικία συνταξιοδότησης με το προσδόκιμο ζωής, ούτως ώστε να εξασφαλισθεί η μακροπρόθεσμη διατηρησιμότητα του συνταξιοδοτικού συστήματος.

               3.

               Να λάβει περαιτέρω μέτρα για τη μεταρρύθμιση, κατόπιν διαβούλευσης με τους κοινωνικούς εταίρους και σύμφωνα με τις εθνικές πρακτικές, το σύστημα μισθολογικής διαπραγμάτευσης και τιμαριθμικής αναπροσαρμογής, με σκοπό τη διαφύλαξη της ανταγωνιστικότητας της οικονομίας του Λουξεμβούργου μακροπρόθεσμα διατηρώντας, ως πρώτο βήμα προς την κατεύθυνση αυτή, την ισχύουσα αναστολή κατά ένα έτος της τιμαριθμικής αναπροσαρμογής και μετά το 2014 και μειώνοντας τον αντίκτυπο της ενέργειας και άλλων ασταθών παραγόντων στον δείκτη αναφοράς.

               4.

               Να συνεχίσει να καταβάλει προσπάθειες για τη μείωση της ανεργίας των νέων ενισχύοντας την ανάμειξη των ενδιαφερόμενων φορέων και ενισχύοντας τα μέτρα κατάρτισης και εκπαίδευσης, ιδίως για τα άτομα χαμηλής εκπαίδευσης, με στόχο να επιτύχει καλύτερη αντιστοίχιση μεταξύ δεξιοτήτων και προσόντων των νέων και ζήτησης εργασίας.

               5.

               Να εξασφαλίσει ότι οι στόχοι μείωσης των εκπομπών των αερίων θερμοκηπίου από δραστηριότητες που δεν καλύπτονται από το ΣΕΔΕ (σύστημα εμπορίας δικαιωμάτων εκπομπών) θα τηρηθούν, ιδιαίτερα με αύξηση της φορολογίας των ενεργιακών προϊόντων.

      Βρυξέλλες, 10 Ιουλίου 2012.

            Για το Συμβούλιο

            Ο Πρόεδρος

         Β. ΣΙΑΡΛΉ

      (1)  ΕΕ L 209 της 2.8.1997, σ. 1.

      (2)  Διατηρήθηκε για το 2012 με την απόφαση 2012/238/ΕΕ του Συμβουλίου, της 26ης Απριλίου 2012, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 119 της 4.5.2012, σ. 47).

      (3)  ΕΕ C 210 της 16.7.2011, σ. 5.

      (4)  ΕΕ L 306 της 23.11.2011, σ. 25.

      (5)  Σύμφωνα με το άρθρο 5 παράγραφος 2 του κανονισμού (ΕΚ) αριθ. 1466/97.


Avis juridique important

|

32001H0115

Σύσταση της Επιτροπής, της 17ης Ιανουαρίου 2001, σχετικά με το μέγιστο επιτρεπόμενο ποσοστό αλκοολαιμίας (ΠΑ) των οδηγών μηχανοκινήτων οχημάτων (Κείμενο που παρουσιάζει ενδιαφέρον για τον ΕΟΧ) [κοινοποιηθείσα υπό τον αριθμό Ε(2000) 4397]

Επίσημη Εφημερίδα αριθ. L 043 της 14/02/2001 σ. 0031 - 0036

Σύσταση της Επιτροπήςτης 17ης Ιανουαρίου 2001σχετικά με το μέγιστο επιτρεπόμενο ποσοστό αλκοολαιμίας (ΠΑ) των οδηγών μηχανοκινήτων οχημάτων[κοινοποιηθείσα υπό τον αριθμό Ε(2000) 4397](Κείμενο που παρουσιάζει ενδιαφέρον για τον ΕΟΧ)(2001/115/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 71,Εκτιμώντας τα ακόλουθα:(1) Ένας από τους στόχους της κοινής πολιτικής μεταφορών είναι η θέσπιση κοινών κανόνων εφαρμοστέων στις διεθνείς μεταφορές εντός της Κοινότητας, ιδίως όσον αφορά την ασφάλεια των χρηστών των οδών στα κράτη μέλη.(2) Η Επιτροπή ενέκρινε πρόγραμμα οδικής ασφάλειας με ειδικά μέτρα για τη βελτίωση της οδικής ασφάλειας, τον Απρίλιο του 1997(1), και προτεραιότητες που καθορίσθηκαν το Μάρτιο του 2000(2).(3) Η αύξηση των οδικών επιβατικών και εμπορευματικών μεταφορών, από το 1988, έχει αυξήσει την έκθεση σε τροχαία ατυχήματα κατά την τελευταία δεκαετία.(4) Έχει υπολογισθεί ότι μεταξύ 1 % και 5 % των οδηγών στην κυκλοφορία έχουν ΠΑ άνω των μεγίστων εθνικών ορίων ΠΑ και ότι οι εν λόγω οδηγοί είναι συγκριτικά πολύ πιθανότερο να εμπλακούν σε τροχαία ατυχήματα, στα οποία οφείλεται έως και 20 % των μοιραίων και σοβαρών τραυματισμών, καθώς και έως και 25 % των θανάτων των οδηγών. Είναι ανάγκη να διαχωρισθεί η ανεύθυνη συμπεριφορά κατανάλωσης οινοπνεύματος από την οδήγηση.(5) Υπολογίζεται ότι τουλάχιστον 10000 οδηγοί, επιβάτες, πεζοί και ποδηλάτες σκοτώνονται κάθε χρόνο σε τροχαία ατυχήματα, στα οποία η ικανότητα του οδηγού είχε ελαττωθεί εξ αιτίας του οινοπνεύματος, στους δρόμους της Κοινότητας.(6) Η έρευνα επιβεβαιώνει ότι ο σχετικός κίνδυνος εμπλοκής σε ατύχημα αυξάνεται σημαντικά σε επίπεδα ΠΑ άνω του 0,5 mg/ml και ότι, για το μέσο οδηγό, ο σχετικός κίνδυνος εμπλοκής σε ατύχημα είναι περίπου διπλάσιος από εκείνον που διατρέχει ένας οδηγός με μηδενικό ΠΑ, εντός του φάσματος 0,5 έως 0,8 mg/ml. Σε μοιραία ατυχήματα, ο σχετικός κίνδυνος είναι πολύ υψηλότερος.(7) Ο πρωταρχικός στόχος ενός περισσότερο ενιαίου μεγίστου ορίου ΠΑ στην Κοινότητα είναι να δοθεί σαφέστερο και συνεπέστερο μήνυμα στους οδηγούς επιβατικών και φορτηγών οχημάτων ότι, άνω ενός ορισμένου ορίου, η οδήγηση κατόπιν κατανάλωσης οινοπνεύματος είναι επικίνδυνη δραστηριότητα και ότι διαφορετικά όρια σε διάφορα κράτη μέλη ενδέχεται να δημιουργήσουν σύγχυση και να αποδυναμώσουν το μήνυμα ότι η οδήγηση υπό την επήρεια οινοπνεύματος είναι επικίνδυνη.(8) Περισσότερο ενιαίο όριο ΠΑ θα αποτελέσει σαφέστερο σημείο αναφοράς για τα εθνικά μέτρα επιβολής. Όπου και να οδηγούν οι οδηγοί στην Κοινότητα, θα έχουν καλύτερη επίγνωση ενός περισσότερο ενιαίου ορίου, άνω του οποίου, εάν συλληφθούν, θα υποστούν τις κυρώσεις που επιβάλλονται από την εθνική νομοθεσία της χώρας στην οποία υπέπεσαν σε παράπτωμα.(9) Σύμφωνα με πληθώρα στοιχείων, οι μειώσεις των ορίων ΠΑ, συνοδευόμενες από αποτελεσματική επιβολή και ενημέρωση, είναι σε θέση να μειώσουν την ανάρμοστη οδήγηση κατόπιν κατανάλωσης οινοπνεύματος σε όλα τα επίπεδα ΠΑ.(10) Υπολογίζεται ότι είναι εύλογο να αναμένεται μια μείωση κατά τουλάχιστον 10 % όλων των θανάτων σε ατυχήματα στα οποία συντελεί η ανάρμοστη οδήγηση κατόπιν κατανάλωσης οινοπνεύματος από την εφαρμογή δέσμης μέτρων που συμπεριλαμβάνουν εθνικά μέτρα επιβολής και ενημέρωσης, με βάση μειωμένα όρια ΠΑ, είναι δε δυνατόν να επιτευχθούν περαιτέρω μειώσεις μέσω εκτενέστερης επιβολής.(11) Φαίνεται ότι η κοινωνική αξία των αλληλοσυμπληρωματικών συντονισμένων δράσεων για τον περιορισμό της ανάρμοστης οδήγησης κατόπιν κατανάλωσης οινοπνεύματος, με βάση περισσότερο ενιαίο καθεστώς ορίων ΠΑ, είναι σχεδόν βέβαιο ότι θα βαρύνει περισσότερο από το κόστος των μέτρων επιβολής και οικονομικής προσαρμογής.(12) Τα περισσότερα κράτη μέλη έχουν ήδη θεσπίσει 0,5 mg/ml ως μέγιστο επιτρεπόμενο όριο ΠΑ.(13) Είναι σκόπιμο να καθορισθεί ακόμη χαμηλότερο όριο ΠΑ 0,2 mg/ml για εκείνους τους οδηγούς και αναβάτες που διατρέχουν πολύ υψηλότερο κίνδυνο εμπλοκής σε ατύχημα, λόγω έλλειψης πείρας ή/και του τύπου οχήματος που οδηγούν, όπως επίσης για τους οδηγούς μεγάλων οχημάτων μεταφοράς εμπορευμάτων ή επιβατών, καθώς επίσης για τους οδηγούς οχημάτων που μεταφέρουν επικίνδυνα εμπορεύματα.(14) Τα κράτη μέλη χρειάζεται να έχουν ιδιαίτερη επίγνωση του αυξημένου κινδύνου ατυχήματος που παρουσιάζει η χρήση ορισμένων παράνομων και νόμιμων ναρκωτικών σε συνδυασμό με το αλκοόλ, καθώς και της ανάγκης να αντανακλάται το γεγονός αυτό στην εθνική τους νομοθεσία.(15) Τα κράτη μέλη πρέπει να εκτιμήσουν το αμοιβαίο όφελος που πρόκειται να αποκομίσουν εάν μοιραστούν τις πληροφορίες για τους ελέγχους ΠΑ (και του ισοδυνάμου στην αναπνοή), ώστε να αυξηθεί το μέγεθος του δείγματος για την αξιολόγηση της αποτελεσματικότητας των μέτρων που αποσκοπούν να περιορίσουν την ανάρμοστη οδήγηση υπό την επήρεια οινοπνεύματος, καθώς και εάν μοιραστούν τα ερευνητικά στοιχεία σχετικά με την ελάττωση της ικανότητας οδήγησης.(16) Η ανάρμοστη οδήγηση κατόπιν κατανάλωσης οινοπνεύματος αποτελεί επίσης σημαντικό πρόβλημα δημόσιας υγείας, στο βαθμό που, με το άρθρο 152 της συνθήκης, επιδιώκεται να εξασφαλισθεί υψηλού επιπέδου προστασία της υγείας του ανθρώπου, κατά τον καθορισμό και την εφαρμογή όλων των πολιτικών και δράσεων της Κοινότητας. Επιπλέον, η δράση της Κοινότητας στον τομέα της δημόσιας υγείας αποβλέπει στη βελτίωση της δημόσιας υγείας, καθώς και στην πρόληψη της ανθρώπινης ασθένειας σε όλες τις μορφές της και την αποτροπή των πηγών κινδύνου για την ανθρώπινη υγεία.(17) Το άρθρο 152 προβλέπει κοινοτική αρμοδιότητα στον τομέα της δημόσιας υγείας, στο βαθμό που η Κοινότητα συμβάλλει στο σκοπό αυτό, ενθαρρύνοντας την συνεργασία μεταξύ κρατών μελών και, εν ανάγκη, στηρίζοντας τη δράση τους, καθώς και αναλαμβάνοντας κάθε χρήσιμη πρωτοβουλία, σε στενή επαφή με τα κράτη μέλη, για την προώθηση των πολιτικών και των προγραμμάτων των κρατών μελών.(18) Στην ανακοίνωση της Επιτροπής σχετικά με τη στρατηγική της Ευρωπαϊκής Κοινότητας στον τομέα της υγείας και την πρόταση απόφασης του Ευρωπαϊκού Κοινοβουλίου και του Συμβουλίου για τη θέσπιση ενός κοινοτικού προγράμματος δράσης στον τομέα της δημόσιας υγείας (2001-2006)(3), η κατανάλωση αλκοόλ είναι ένα από τα πεδία που αναφέρονται, στα οποία θα μπορούσαν να ληφθούν ιδιαίτερα μέτρα και να αναληφθούν δράσεις, όπως η προπαρασκευή μέτρων με σκοπό να μειωθεί ή να εξαλειφθεί ο κίνδυνος τραυματισμού ή θανάτου.(19) Στο πλαίσιο αυτό, το πρόβλημα της οδήγησης υπό την επήρεια οινοπνεύματος είναι αναμφισβήτητα ένα από τα σημαντικότερα ζητήματα που πρέπει να εξετασθούν από την άποψη της πολιτικής σχετικά με την κατανάλωση οινοπνεύματος. Είναι, ωστόσο, ένα από τα λιγότερο αμφιλεγόμενα ζητήματα από την άποψη της μείωσης των κινδύνων, αν και όχι κατ' ανάγκην από πολιτική άποψη,ΣΥΝΙΣΤΑ:ΟΡΙΣΜΟΙ1. Για τους σκοπούς της παρούσας σύστασης, νοούνται ως:α) "οδηγός οχήματος", ο οδηγός μηχανοκινήτου οχήματος με τρεις ή περισσότερους τροχούς·β) "αναβάτης οχήματος", μόνον ο οδηγός μηχανοκινήτου διτρόχου οχήματος, ενώ δεν συμπεριλαμβάνεται ο τυχόν συνεπιβάτης·γ) "άπειρος οδηγός":i) ο μαθητευόμενος οδηγός, ο οποίος μαθαίνει να οδηγεί και δεν είναι κάτοχος άδειας οδήγησης, σύμφωνα με την οδηγία 91/439/ΕΟΚ του Συμβουλίου(4). Συμπεριλαμβάνονται οι κάτοχοι προσωρινής άδειας οδήγησης, οι συνοδευόμενοι μαθητευόμενοι οδηγοί υπό καθοδήγηση (conduite accompagnée), οι οποίοι δεν κατέχουν άδεια, ή οι οδηγοί που παρακολουθούν μαθήματα οδήγησης,ii) ο νέος οδηγός, ο οποίος είναι κάτοχος άδειας οδήγησης, σύμφωνα με την οδηγία 91/439/ΕΟΚ, το πολύ δύο χρόνια και ενδέχεται να συμμετέχει ή όχι σε πρόγραμμα δοκιμαστικής οδήγησης·δ) "μεγάλο όχημα", βαρύ φορτηγό όχημα, μεγαλύτερο των 3,5 τόνων μεικτού βάρους, και όχημα μεταφοράς επιβατών με περισσότερες από οκτώ θέσεις επιβατών·ε) "όχημα που μεταφέρει επικίνδυνα εμπορεύματα", όχημα που φέρει την αναγνωριστική πινακίδα, και το οποίο οδηγεί οδηγός που φέρει το πιστοποιητικό κατάρτισης, τα οποία αναφέρονται αντιστοίχως στα προσαρτήματα Β5 και Β6 της οδηγίας 94/55/ΕΚ του Συμβουλίου(5).ΑΝΤΙΜΕΤΩΠΙΣΗ ΤΟΥ ΖΗΤΗΜΑΤΟΣ ΤΗΣ ΑΝΑΡΜΟΣΤΗΣ ΟΔΗΓΗΣΗΣ ΚΑΤΟΠΙΝ ΚΑΤΑΝΑΛΩΣΗΣ ΟΙΝΟΠΝΕΥΜΑΤΟΣ ΑΠΟ ΟΔΗΓΟΥΣ ΚΑΙ ΑΝΑΒΑΤΕΣ2. Όλα τα κράτη μέλη οφείλουν να θεσπίσουν νόμιμο μέγιστο ποσοστό αλκοολαιμίας (ΠΑ) 0,5 mg/ml, ή χαμηλότερο, για τους οδηγούς και τους αναβάτες όλων των μηχανοκινήτων οχημάτων.3. Όλα τα κράτη μέλη οφείλουν να θεσπίσουν χαμηλότερο νόμιμο μέγιστο ποσοστό αλκοολαιμίας (ΠΑ) 0,2 mg/ml, ή χαμηλότερο, για τις ακόλουθες ομάδες χρηστών των οδών:α) άπειρους οδηγούς·β) αναβάτες δικύκλων μηχανοκινήτων οχημάτων·γ) οδηγούς μεγάλων οχημάτων·δ) οδηγούς οχημάτων που μεταφέρουν επικίνδυνα εμπορεύματα.4. Όλα τα κράτη μέλη οφείλουν να θεσπίσουν τυχαίους ελέγχους της αναπνοής, προκειμένου να αποτρέψουν τους οδηγούς από την κατανάλωση οινοπνεύματος, στο βαθμό που για κάθε οδηγό υπάρχει ρεαλιστική στατιστική πιθανότητα να ελεγχθεί, σύμφωνα με το παρόν πρότυπο βέλτιστης πρακτικής, τουλάχιστον μία φορά ανά τριετία.5. Όλα τα κράτη μέλη οφείλουν να επιδιώξουν την αποδοχή του σχεδίου οδηγίας για τα όργανα μετρήσεως, ώστε να εναρμονισθεί η ακρίβεια των συσκευών ελέγχου του οινοπνεύματος στην αναπνοή.ΣΥΝΕΧΕΙΑ ΣΕ ΚΟΙΝΟΤΙΚΟ ΕΠΙΠΕΔΟ6. Όλα τα κράτη μέλη πρέπει να καλέσουν την Επιτροπή να συνεργασθεί μαζί τους:α) για την ανταλλαγή πληροφοριών σχετικά με τη βέλτιστη πρακτική όσον αφορά, παραδείγματος χάριν, τις στρατηγικές επιβολής, τα προγράμματα αναμόρφωσης, τη συλλογή δεδομένων για τα ατυχήματα·β) για την υποστήριξη της έρευνας και της ανάπτυξης, ιδίως όσον αφορά τις τεχνολογικές δυνατότητες προκειμένου να παύσουν οι οδηγοί να οδηγούν υπό την επήρεια οινοπνεύματος, όπως και να μην οδηγούν οι οδηγοί που υποβάλλονται σε θεραπεία για προβλήματα που οφείλονται στην κατανάλωση οινοπνεύματος·γ) για την υποστήριξη ενημερωματικών εκστρατειών ευρωπαϊκής κλίμακας, με τις οποίες ενθαρρύνονται οι οδηγοί να μην πίνουν και οδηγούν·δ) για να παρασχεθούν όλα τα δεδομένα για τροχαία ατυχήματα που σχετίζονται με την κατανάλωση οινοπνεύματος, και να γίνει συντονισμός της χρήσης τους, στο πλαίσιο του προγράμματος CARE, προκειμένου να γίνει παρακολούθηση της αποτελεσματικότητας της πολιτικής και να γίνει παραπομπή στις δραστηριότητες του μελλοντικού προγράμματος κοινοτικής δράσης στον τομέα της δημόσιας υγείας(6).Βρυξέλλες, 17 Ιανουαρίου 2001.Για την ΕπιτροπήLoyola De PalacioΑντιπρόεδρος(1) Προωθώντας την οδική ασφάλεια στην ΕΕ: το πρόγραμμα 1997-2001 [COM(97) 131 τελικό].(2) Προτεραιότητες στην οδική ασφάλεια στην ΕΕ - Έκθεση προόδου και ιεράρχηση δράσεων [COM(2000) 125].(3) ΕΕ C 337 της 28.11.2000, σ. 122.(4) ΕΕ L 237 της 24.8.1991, σ. 1.(5) Ευρωπαϊκή συμφωνία για τις διεθνείς οδικές μεταφορές επικινδύνων εμπορευμάτων (ADR) και πρωτόκολλο υπογραφής (τόμος ΙΙ): ECE/TRANS/130 Vol ΙΙ.(6) Βλέπε υποσημείωση 3.ΠΑΡΑΡΤΗΜΑΣτον ακόλουθο πίνακα παρατίθενται ορισμένες περιπτώσεις επιτυχίας που αναφέρθηκαν όσον αφορά τη μείωση των θανάτων, των ατυχημάτων ή των ποσοστών καταδίκης, σε εκείνες τις χώρες όπου θεσπίσθηκαν μειώσεις του ΠΑ, συνήθως με συνοδευτικά μέτρα για τον περιορισμό της ανάρμοστης οδήγησης κατόπιν κατανάλωσης οινοπνεύματος. Αναφέρεται επίσης η υπολογιζόμενη μείωση που αναμένεται από τις μειώσεις των ορίων ΠΑ.Τα αποτελέσματα συνοψίζονται στην έκθεση της ομάδας εργασίας για το οινόπνευμα, τα ναρκωτικά και τα φάρμακα προς την ομάδα υψηλού επιπέδου, Οκτώβριος 1999.>ΘΕΣΗ ΠΙΝΑΚΑ>>ΘΕΣΗ ΠΙΝΑΚΑ>


Avis juridique important

|

31984K1946

Σύσταση αριθ. 1946/84/ΕΚΑΧ της Επιτροπής της 6ης Ιουλίου 1984 προς τα κράτη μέλη για την παράταση της εφαρμογής της συστάσεως αριθ. 1835/81/ΕΚΑΧ σχετικά με τις υποχρεώσεις που ισχύουν για τη δημοσίευση των τιμοκαταλόγων και των όρων πωλήσεως καθώς και τις απαγορευμένες πρακτικές στο εμπόριο του χάλυβα

Επίσημη Εφημερίδα αριθ. L 180 της 07/07/1984 σ. 0028 - 0028 Ισπανική ειδική έκδοση: Κεφάλαιο 08 τόμος 2 σ. 0134  Πορτογαλική ειδική έκδοση : Κεφάλαιο 08 τόμος 2 σ. 0134

***** ΣΥΣΤΑΣΗ αριθ. 1946/84/ΕΚΑΧ ΤΗΣ ΕΠΙΤΡΟΠΗΣ  της 6ης Ιουλίου 1984  προς τα κράτη μέλη για την παράταση της εφαρμογής της συστάσεως αριθ. 1835/81/ΕΚΑΧ σχετικά με τις υποχρεώσεις που ισχύουν για τη δημοσίευση των τιμοκαταλόγων και των όρων πωλήσεως καθώς και τις απαγορευμένες πρακτικές στο εμπόριο του χάλυβα  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 63 παράγραφος 3 και το άρθρο 95 πρώτο και δεύτερο εδάφιο,  Εκτιμώντας ότι:  η περίοδος εφαρμογής της σύστασης αριθ. 1835/81/ΕΚΑΧ (1), όπως τροποποιήθηκε από τη σύσταση αριθ. 1518/82/ΕΚΑΧ (2), λήγει στις 30 Ιουνίου 1984·  η κοινοτική αγορά χάλυβα, στην οποία οι επιχειρήσεις διανομής και εμπορίας ασκούν σημαντικό ρόλο, εξακολουθεί να χαρακτηρίζεται από την κατάσταση εκδήλου κρίσεως που επικρατεί στη βιομηχανία σιδήρου και χάλυβα της Κοινότητας·  προκειμένου να καταπολεμηθεί η νέα σημαντική πτώση των τιμών που παρατηρήθηκε κατά το δεύτερο εξάμηνο του 1983, η Επιτροπή θεώρησε σκόπιμο να παρατείνει τη δράση της για την παραγωγή και τη δυναμικότητα των επιχειρήσεων, ενισχύοντάς την με συμπληρωματικά μέτρα για τον περιορισμό του τομέα·  το καθεστώς επιτηρήσεως και ποσοστώσεων της παραγωγής του άρθρου 58 διατηρείται χωρίς σημαντικές τροποποιήσεις ως τις 31 Δεκεμβρίου 1985 με την απόφαση αριθ. 234/84/ΕΚΑΧ (3)·  εκτός αυτού, με τις αποφάσεις αριθ. 3715/83/ΕΚΑΧ, αριθ. 3716/83/ΕΚΑΧ και αριθ. 3717/83/ΕΚΑΧ (4), των οποίων η παράταση της ισχύος δεν είναι δυνατόν να αιτιολογηθεί, η Επιτροπή:  - έχει καθορίσει τις κατώτερες τιμές για ορισμένα χαλυβουργικά προϊόντα, για τις παραδόσεις από τις χαλυβουργικές επιχειρήσεις από 1ης Ιανουαρίου 1984,  - έχει καθιερώσει για τις εν λόγω επιχειρήσεις σύστημα χρηματικών εγγυήσεων και ελέγχου των κατώτερων τιμών,  - έχει καθιερώσει για τις χαλυβουργικές επιχειρήσεις και για τους εμπόρους χάλυβα πιστοποιητικό παραγωγής και συνοδευτικό έγγραφο για ορισμένα προϊόντα·  η αναγκαιότητα της εφαρμογής του συστήματος των ποσοστώσεων παραγωγής του άρθρου 58 ως το τέλος του 1985 και των προαναφερθέντων συμπληρωματικών μέτρων αναγνωρίσθηκε από όλα τα κράτη μέλη για την πραγματοποίηση των μετατροπών και την επίτευξη των στόχων της μειώσεως της παραγωγής, οι οποίοι έχουν καθορισθεί για το χάλυβα και προς τους οποίους οφείλουν να συμμορφωθούν τα κράτη μέλη πριν από την ανωτέρω ημερομηνία·  η κατάσταση της αγοράς του χάλυβα δεν πρέπει να συνεχίσει να επιδεινώνεται το 1984, αλλά η ανισορροπία μεταξύ της προσφοράς και της ζήτησης εξακολουθεί να είναι έντονη και δικαιολογεί τη διατήρηση των υποχρεώσεων όσον αφορά την εμπορική συμπεριφορά στην αγορά του χάλυβα·  πρέπει να παραταθεί η εφαρμογή των διατάξεων της συστάσεως αριθ. 1835/81/ΕΚΑΧ ως τις 31 Δεκεμβρίου 1985, όπως και η εφαρμογή των άλλων βασικών μέτρων για την καταπολέμηση της κρίσεως,  Μετά από διαβούλευση με τη συμβουλευτική επιτροπή, και με τη σύμφωνη γνώμη του Συμβουλίου το οποίο αποφάσισε ομόφωνα, όσον αφορά την απαγόρευση ευθυγραμμίσεως,  ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:  Άρθρο 1  Η ημερομηνία «30 Ιουνίου 1984» η οποία αναφέρεται στο άρθρο 1 πρώτο εδάφιο της σύστασης αριθ. 1835/81/ΕΚΑΧ αντικαθίσταται από την ημερομηνία «31 Δεκεμβρίου 1985».  Τα κράτη μέλη ενημερώνουν την Επιτροπή πριν από την 1η Οκτωβρίου 1984 για τα μέτρα που έχουν λάβει.  Άρθρο 2  Η παρούσα σύσταση κοινοποιείται στα κράτη μέλη και δημοσιεύεται στην Επίσημη Εφημερίδα των Ευρωπαϊκών Κοινοτήτων.  Βρυξέλλες, 6 Ιουλίου 1984.  Για την Επιτροπή  Etienne DAVIGNON  Αντιπρόεδρος  (1) ΕΕ αριθ. L 184 της 4. 7. 1981, σ. 9.  (2) ΕΕ αριθ. L 169 της 16. 6. 1982, σ. 5.  (3) ΕΕ αριθ. L 29 της 1. 2. 1984, σ. 1.  (4) ΕΕ αριθ. L 373 της 31. 12. 1983, σσ. 1, 5, 9.